Diari Oficial de la Generalitat Valenciana


Sumari del DOGV 8681, del 20-11-2019 (2019/10429)

ACORD de 3 d'octubre de 2019, del Consell General de l'Institut Valencià de Finances, pel qual es modifica l'Acord de 23 de gener de 2019, del Consell General de l'Institut Valencià de Finances, pel qual s'aproven les normes generals reguladores per a l'atorgament de finançament bonificat a determinats projectes empresarials.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8681

Data del DOGV
:   20-11-2019

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2019/10119


Data del document
:   03-10-2019

Organisme emissor
:   Institut Valencià de Finances

Tipus de document
:   Acord

Anàlisi jurídica

 Descriptors 

:   * legislació

ACORD de 3 d'octubre de 2019, del Consell General de l'Institut Valencià de Finances, pel qual es modifica l'Acord de 23 de gener de 2019, del Consell General de l'Institut Valencià de Finances, pel qual s'aproven les normes generals reguladores per a l'atorgament de finançament bonificat a determinats projectes empresarials. [2019/10724]  
Exposició de motius  
L'Institut Valencià de Finances, segons estableix la seua llei de creació (art. 171.I.1 de la Llei 5/2013, de 23 de desembre, en la redacció que en fa l'article 49 de la Llei 21/2017, de 28 de desembre, de mesures fiscals, de gestió administrativa i financera, i d'organització de la Generalitat per a 2018), és una entitat pública empresarial que actua «en règim de mercat», i desenvolupa tots els serveis financers que s'integren en el seu objecte.  
Com destaca l'article 171.2 de la Llei de creació de l'IVF en la redacció que en fa la Llei 21/2017, de 28 de desembre, esmentada,  
«2. L'Institut Valencià de Finances (IVF) és el principal instrument de la política financera de la Generalitat Valenciana, entesa aquesta com a suport als sectors productius de la Comunitat Valenciana. La seua activitat principal és la prestació en règim de mercat dels serveis financers que s'integren en el seu objecte. A aquest efecte gaudirà de plena independència funcional de la Generalitat».  
I en aquesta mateixa línia afig i ratifica l'apartat 6 de l'article 171, en la redacció que en fa la Llei 21/2017, que  
«6. En l'exercici de les seues funcions, l'Institut Valencià de Finances (IVF), en la seua condició d'intermediari financer, es regirà per criteris de mercat i, per tant, haurà de gestionar-se amb principis d'autosuficiència financera i viabilitat econòmica sense perjudici que, en l'àmbit de les seues competències i d'acord amb els objectius de la política econòmica, la Generalitat, a través de les diferents conselleries puga bonificar les quotes d'interés que es deriven dels préstecs atorgats per l'Institut Valencià de Finances (IVF)».  
Per al compliment de totes aquestes finalitats, l'IVF no exerceix potestats administratives, raó per la qual, de conformitat amb el que preveu l'article 3.2, segon paràgraf, de la Llei 38/2003, de 17 de novembre, general de subvencions (LGS), que és un precepte de caràcter bàsic (disposició final primera, paràgraf 1, LGS), i l'article 159.1 de la Llei 1/2015, de 6 de febrer, de la Generalitat, d'hisenda pública (LHP), del sector públic instrumental i de subvencions, no li resulta aplicable ni l'LGS, ni l'LHP a excepció dels principis de gestió de l'LGS (art. 8.3) i els d'informació (art. 20).  
No obstant això, el legislador valencià en la Llei 27/2018, de 27 de desembre, de mesures administratives, fiscals i de gestió per a 2019 ha volgut voluntàriament sotmetre l'activitat de l'IVF al règim jurídic previst en la disposició addicional sisena de l'LGS de manera que, sense minvament de les necessitats de funcionament que demana l'atenció en condicions de mercat al teixit empresarial de la Comunitat Valenciana, s'establisquen unes normes internes que en regulen l'activitat creditícia pel que fa a l'atorgament de préstecs amb bonificació de fins a un 30 % del seu valor nominal, en forma de reducció d'interessos i, si escau, també d'una part del capital del préstec, en les condicions establides en aquestes normes.  
Aquest és l'objectiu principal d'aquestes normes generals amb l'aprovació de les quals es pretenen protocol·litzar la labor tècnica de l'IVF i els criteris de solvència que han de regir la qualificació dels projectes empresarials.  
En grans línies les presents normes generals, d'acord amb el règim jurídic que resulta d'aplicació, estructuren el procediment que s'ha de dur a terme després de la convocatòria específica de cada programa o línia de finançament bonificat en la qual es concretaran les particularitats pròpies en atenció als sectors o activitats a què dirigisca en (1) una fase tècnica d'avaluació de la sol·licitud que culmina amb l'aprovació del finançament sol·licitat i la signatura d'un contracte de préstec que es trobarà subjecte a dret privat; i (2) una fase de seguiment i control de compliment de les obligacions voluntàriament assumides com a conseqüència de l'obtenció d'aquest finançament sol·licitat.  
Aquestes normes generals pretenen atorgar l'adequada seguretat jurídica predefinint continguts essencials del contracte de préstec que asseguren la posició jurídica de l'IVF de cara a eventuals vicissituds que poden plantejar-se al llarg de la vida del préstec. I també estableixen l'aplicació de la normativa comunitària europea referida a la compatibilitat de determinades categories d'ajudes i les regles de minimis.  
  
En coherència amb això, i d'acord amb el que es preveu en l'article 95 de la Llei 27/2018, de 27 de desembre, de mesures administratives, fiscals i de gestió per a 2019, el Consell General de l'Institut Valencià de Finances, en la seua reunió realitzada el dia 23 de gener de 2019 va acordar l'aprovació d'unes normes reguladores del finançament bonificat que van ser comunicades a la Comissió Europea amb el número Assumpte de la Comissió SA.54290, i va obtindre l'informe previst en el Decret 128/17, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques.  
Aquestes normes van ser publicades en el Diari Oficial de la Generalitat Valenciana número 8487, de 15 de febrer de 2019. Advertits errors en la publicació es va publicar una correcció d'errades en el mateix Diari Oficial de la Generalitat Valenciana, de data 27 de març número 8515.  
La present modificació té per objecte flexibilitzar la imputació temporal de l'ajuda implícita en el finançament bonificat als diferents períodes que formen part de la vida del préstec. En lloc d'establir un tipus d'interés nominal equivalent a la pèrdua esperada de l'operació, les convocatòries publicades a l'empara d'aquestes normes generals poden preveure tipus d'interés nominals inferiors a la pèrdua esperada, que fins i tot poden ser equivalents al 0 %, a canvi de reduir el tram no reemborsable, que contínua sent aplicable al final de la vida del préstec. D'aquesta forma, es pretén accentuar el caràcter promocional del finançament de l'IVF, sense alterar l'import total de l'ajuda inherent a cada operació de finançament.  
D'altra banda, aquestes normes generals amplien el tipus de costos subvencionables objecte de bonificació per als préstecs amb ajudes subjectes al règim de minimis. En concret, s'accepten com a nous costos subvencionables: a) la comissió d'aval satisfeta pel beneficiari a una SGR o un banc en contraprestació de l'aval rebut per a garantir l'operació de finançament bonificat, i b) les quotes periòdiques de préstecs o operacions d'arrendament financer, contrets a llarg termini pel beneficiari amb entitats financeres, públiques o privades, per a finançar l'adquisició de serveis o elements patrimonials afectes a l'explotació. D'aquesta manera, s'amplia el rang de beneficiaris del finançament bonificat de l'IVF als autònoms i les microempreses que, a causa del risc diferencial que comporta el seu finançament, i atesa la dificultat que troben per a aportar garanties addicionals al negoci, requereixen el concurs d'una SGR o una entitat bancària per a accedir al finançament en condicions equiparables a les d'empreses de grandària superior.  
  
Finalment, es considera la possibilitat que les ajudes implícites al finançament bonificat se subjecten al Reglament (UE) núm. 1408/2013 de la Comissió modificat pel Reglament (UE) núm. 2019/316 de la Comissió de 21 de febrer de 2019 que regula el règim de minimis per al sector de la producció primària de productes agrícoles. En aquest sentit, aquestes normes generals amplien el termini de carència dels préstecs a quatre anys per a afavorir inversions típiques d'aquest sector en actius biològics.  
  
  
TÍTOL I  
Disposicions generals  
  
CAPÍTOL I  
Objecte, tipologia de projectes i marc normatiu  
  
Article 1. Objecte i marc normatiu  
1.1. Constitueix l'objecte d'aquest acord l'establiment de les normes generals reguladores per a l'atorgament de diferents tipus de finançament bonificat a projectes empresarials compatibles amb l'estratègia de desenvolupament del Pla d'acció per a la transformació del model econòmic valencià 2027. Així mateix, aquestes normes regulen la concessió de finançament bonificat a projectes d'inversió de l'àmbit social i assistencial.  
1.2. El període de vigència d'aquestes normes generals finalitza el 31 de desembre de 2020, data en la qual deixa de ser efectiu el Reglament (UE) núm. 651/2014 de la Comissió, de 17 de juny de 2014, pel qual es declaren determinades categories d'ajudes compatibles amb el mercat interior en aplicació dels articles 107 i 108 del Tractat (DO L 187 de 26.06.2014). No obstant això, si el període de vigència del Reglament esmentat s'ampliara, la vigència d'aquestes bases s'estendria automàticament al període prorrogat si així ho determina la Comissió Europea.  
1.3. El finançament bonificat a què al·ludeixen aquestes normes consisteix en l'atorgament de préstecs amb bonificació de fins a un 30 % del seu valor nominal, en forma de reducció d'interessos i, si escau, també d'una part del capital del préstec, en les condicions establides en aquestes normes.  
A l'efecte del càlcul de la bonificació de l'operació, caldrà ajustar-se al que es disposa en l'article 13 d'aquestes normes generals.  
1.4. El finançament bonificat objecte de les presents normes generals es regirà, a més del que es disposa en aquestes i en les respectives convocatòries i resolucions de concessió, per totes les normes vigents que resulten d'aplicació, entre elles:  
(1) Reglament (UE) núm. 651/2014 de la Comissió, de 17 de juny de 2014, pel qual es declaren determinades categories d'ajudes compatibles amb el mercat interior en aplicació dels articles 107 i 108 del Tractat (DO L 187 de 26.6.2014) modificat pel Reglament (UE) 2017/1084, de la Comissió, de 14 de juny de 2017, quant a les ajudes a infraestructures portuàries i aeroportuàries, els llindars de notificació per a les ajudes a la cultura i la conservació del patrimoni i per a les ajudes a infraestructures esportives i recreatives multifuncionals, així com els règims d'ajudes de funcionament de finalitat regional, i pel qual es modifica el Reglament (UE) núm. 702/2014 quant al càlcul dels costos subvencionables (DO 156 de 20.6.2017) (d'ara en avant, Reglament (UE) núm. 651/2014 de la Comissió).  
  
(2) Reglament (UE) núm. 1407/2013 de la Comissió, de 18 de desembre de 2013 relatiu a l'aplicació dels articles 107 i 108 del Tractat de funcionament de la Unió Europea a les ajudes de minimis (DOUE L352 de 24.12.2013).  
(3) Reglament (UE) núm. 1408/2013 de la Comissió, de 18 de desembre de 2013 relatiu a l'aplicació dels articles 107 i 108 del Tractat de funcionament de la Unió Europea a les ajudes de minimis, modificat pel Reglament (UE) 2019/316 de la Comissió de 21 de febrer de 2019.  
  
(4) Per l'article 3.2 segon paràgraf de la Llei 38/2003, de 17 de novembre, general de subvencions (LGS) i per remissió d'aquest pels principis de gestió de l'LGS (art. 8.3) i els d'informació (art. 20); i  
  
(5) Per la disposició addicional sisena de l'LGS.  
(6) Llei 1/2015, de 6 de febrer, de la Generalitat, d'hisenda, del sector públic instrumental i de subvencions.  
(7) Llei 39/2015, d'1 d'octubre, del procediment administratiu comú de les administracions públiques.  
(8) Llei 40/2015, d'1 d'octubre, de règim jurídic del sector públic.  
  
(9) Decret 220/2014, de 12 de desembre, del Consell de la Generalitat, pel qual s'aprova el Reglament d'administració electrònica de la Comunitat Valenciana, modificat per Decret 218/2017, de 29 de desembre, del Consell, en el que no s'opose a la legislació bàsica.  
(10) Llei 2/2015, de 2 d'abril, de transparència, bon govern i participació ciutadana de la Comunitat Valenciana, i el Decret 105/2017, de 28 de juny, del Consell, de desplegament de la Llei 2/2015, de 2 d'abril, de la Generalitat, en matèria de transparència i de regulació del Consell de Transparència, Accés a la Informació Pública i Bon Govern.  
  
(11) Llei 27/2018, de 27 desembre, de mesures fiscals, de gestió administrativa i financera i d'organització de la Generalitat.  
1.5. Aquestes normes generals es dicten a l'empara del que es preveu en la disposició addicional sisena de l'LGS, tenint, per tant, la consideració de normativa específica de l'IVF i en ells es desenvolupen els aspectes més rellevants de la normativa que resulta d'aplicació.  
1.6. De conformitat amb el que es disposa en l'article 1 del Reglament (UE) núm. 651/2014 de la Comissió, de 17 de juny de 2014, pel qual es declaren determinades categories d'ajudes compatibles amb el mercat interior en aplicació dels articles 107 i 108 del Tractat (DO L 187 de 26.6.2014) no aplicarà a les mesures d'ajudes regulades en aquestes normes generals acollides a l'esmentat Reglament a:  
a) Les ajudes concedides en el sector dels productes de la pesca i l'aqüicultura, cobert pel Reglament (UE) núm.1379/2013 del Parlament Europeu i del Consell, a excepció de les ajudes a la formació, les ajudes per a l'accés de les pimes al finançament, les ajudes en l'àmbit de la investigació i el desenvolupament, les ajudes a la innovació en favor de les pimes, les ajudes als treballadors desfavorits i als treballadors amb discapacitat, les ajudes regionals a la inversió a les regions ultres perifèriques i els règims d'ajudes regionals de funcionament.  
  
b) Les ajudes concedides en el sector de la producció agrícola primària, a excepció de les ajudes a la inversió a les regions ultres perifèriques, els règims d'ajudes regionals de funcionament, les ajudes per a serveis de consultoria en favor de les pimes, les ajudes al finançament de risc, les ajudes d'investigació i desenvolupament, les ajudes a la innovació en favor de les pimes, les ajudes per a la protecció del medi ambient, les ajudes a la formació i les ajudes als treballadors desfavorits i als treballadors amb discapacitat.  
c) Les ajudes concedides en el sector de la transformació i comercialització de productes agrícoles, en els casos següents:  
i. Quan l'import de l'ajuda es determine en funció del preu o de la quantitat d'aquests productes adquirits a productors primaris o comercialitzats per les empreses interessades.  
ii. Quan l'ajuda se supedite a la seua transmissió, total o parcial, als productors primaris.  
d) Les ajudes destinades a facilitar el tancament de mines de carbó no competitives, tal com es preveuen en la Decisió 2010/787/UE del Consell.  
e) Les categories d'ajudes regionals esmentades en l'article 13.  
  
Quan una empresa opere en els sectors exclosos previstos en els paràgrafs corresponents a les lletres a), b) o c), i en sectors inclosos en l'àmbit d'aplicació del Reglament (UE) núm. 651/2014 de la Comissió, de 17 de juny de 2014, aquest s'aplicarà a les ajudes concedides en relació amb aquests últims sectors o activitats, sempre que els centres gestors garantisquen, a través de mitjans apropiats, com la separació d'activitats o la distinció de costos, que les activitats dels sectors exclosos no es beneficien de les ajudes concedides conformement al Reglament (UE) núm. 651/2014 de la Comissió, de 17 de juny de 2014.  
  
El Reglament (UE) núm. 651/2014 de la Comissió, de 17 de juny de 2014, tampoc s'aplicarà:  
a) Els règims previstos en les seccions 1 (a excepció de l'article 15), 2, 3, 4, 7 (a excepció de l'article 44) i 10 del capítol III del Reglament esmentat, si el pressupost anual mitjà en ajudes estatals és superior a 150 milions d'euros; a partir de sis mesos després de la seua entrada en vigor; la Comissió podrà decidir que l'esmentat Reglament continue aplicant-se a qualsevol d'aquests règims d'ajudes durant un període més llarg, després d'haver examinat el pla d'avaluació pertinent notificat per l'estat membre a la Comissió, en el termini de 20 dies hàbils a partir de l'entrada en vigor d'aquest règim.  
b) Les modificacions dels règims previstos en l'apartat anterior, diferents de les modificacions que no puguen afectar la compatibilitat del règim d'ajudes conformement al Reglament esmentat o que no puguen afectar de forma significativa el contingut del pla d'avaluació aprovat.  
c) Les ajudes a activitats relacionades amb l'exportació, concretament les ajudes directament vinculades a les quantitats exportades, les ajudes a l'establiment i funcionament d'una xarxa de distribució o les ajudes a altres costos corrents vinculats a l'activitat exportadora.  
  
d) Les ajudes condicionades a la utilització de productes nacionals en lloc d'importats.  
e) Els règims d'ajudes que no excloguen explícitament el pagament d'ajudes individuals a empreses que estiguen subjectes a una ordre de recuperació pendent després d'una decisió prèvia de la Comissió que haja declarat una ajuda concedida pel mateix Estat membre il·legal i incompatible amb el mercat interior, a excepció dels règims d'ajudes destinats a reparar els perjudicis causats per determinats desastres naturals.  
f) Les ajudes a empreses en crisi, a excepció dels règims d'ajudes destinats a reparar els perjudicis causats per determinats desastres naturals, els règims d'ajudes per a la creació d'empreses i els règims d'ajudes regionals de funcionament, a condició que aquests règims no tracten les empreses en crisi més favorablement que a les altres empreses.  
  
g) Les ajudes estatals que comporten, per si mateixes, per les condicions inherents a elles o pel seu mètode de finançament, una infracció indissociable del dret de la Unió, en particular:  
i. Les mesures d'ajuda la concessió de les quals estiga supeditada a l'obligació que el beneficiari tinga la seua seu en l'estat membre pertinent o que estiga establit predominantment en aqueix estat membre; no obstant això, s'autoritza el requisit de disposar d'un establiment o d'una sucursal en l'estat membre que concedeix les ajudes en el moment en què es facen efectives.  
ii. Les mesures d'ajuda la concessió de les quals estiga supeditada a l'obligació que el beneficiari utilitze béns de producció nacional o serveis nacionals.  
iii. Les mesures d'ajuda que restringisquen la possibilitat que els beneficiaris exploten els resultats de la investigació, el desenvolupament i la innovació en altres estats membres.  
  
Article 2. Tipologia dels projectes empresarials  
2.1. Seran susceptibles de finançament bonificat els projectes empresarials que, de forma general, consistisquen en la renovació de les instal·lacions de l'empresa i la reposició del seu capital circulant; així com el creixement de la grandària de l'explotació, la diversificació de la producció i, en general, la introducció de canvis substancials en els processos productius de l'empresa, mitjançant l'adquisició de noves instal·lacions, maquinària i equips, i la incorporació de nou capital circulant. A tall d'exemple, i sense voluntat de presentar un llistat exhaustiu, es consideraran susceptibles de finançament els projectes que reunisquen alguna de les característiques següents:  
a) Projectes d'investigació, desenvolupament i innovació, incloent-hi la investigació fonamental, la investigació industrial i el desenvolupament experimental.  
b) Projectes empresarials de modernització dels processos de producció i diversificació de la cartera de productes.  
c) Projectes empresarials amb impacte positiu en l'ocupació, preferentment qualificada, i que promoguen la igualtat d'oportunitats.  
  
d) Processos que promoguen la internacionalització de les activitats de l'empresa.  
e) Actuacions que permeten un increment de la connectivitat i la capacitat logística que afavorisca l'obertura de nous mercats.  
f) Actuacions que permeten a les empreses anar més enllà de les normes de la Unió Europea en matèria de protecció mediambiental o incrementar el nivell de protecció mediambiental en absència de les normes referides.  
g) Projectes de cogeneració d'alta eficiència i, en general, projectes de millora de l'eficiència energètica.  
h) Projectes que promoguen la utilització d'energies renovables.  
i) Projectes empresarials que tinguen per objecte desenvolupar infraestructures culturals i esportives.  
j) Adquisició de participacions empresarials que, de forma degudament justificada, afavorisquen la competitivitat de les empreses i/o la continuïtat de les seues operacions.  
k) Refinançament del deute, renovació de la capacitat productiva i reposició d'actius circulants per a pal·liar els danys causats per catàstrofes naturals, incendis o qualsevol altre tipus d'accidents fortuïts o derivats d'un supòsit de força major.  
2.2. També seran susceptibles de finançament bonificat, les necessitats d'inversió i capital circulant de les empreses, entitats i associacions sense ànim de lucre que presten serveis en l'àmbit social i assistencial, en col·laboració amb la Generalitat Valenciana.  
  
Article 3. Efecte incentivador  
3.1. Hauran de tindre efecte incentivador les ajudes derivades del finançament bonificat que hagen sigut concedides a l'empara del Reglament (UE) núm. 651/2014 de la Comissió, de 17 de juny de 2014, pel qual es declaren determinades categories d'ajudes compatibles amb el mercat interior en aplicació dels articles 107 i 108 del Tractat (DO L 187 de 26.6.2014), modificat pel Reglament (UE) 2017/1084, de la Comissió, de 14 de juny de 2017 quant a les ajudes a infraestructures portuàries i aeroportuàries, els llindars de notificació per a les ajudes a la cultura i la conservació del patrimoni i per a les ajudes a infraestructures esportives i recreatives multifuncionals, així com els règims d'ajudes de funcionament de finalitat regional, i pel qual es modifica el Reglament (UE) núm. 702/2014 quant al càlcul dels costos subvencionables (DO 156 de 20.6.2017).  
  
3.2. Es considerarà que les ajudes tenen un efecte incentivador sobre l'activitat de l'empresa objecte de l'ajuda si:  
a) Abans de començar el projecte o l'activitat, l'empresa beneficiària ha presentat per escrit una sol·licitud d'ajuda, per tant, no poden estar iniciats abans de la presentació de la sol·licitud d'ajuda.  
b) En el supòsit de grans empreses tenen un efecte incentivador si, a més de complir la condició establida en l'apartat a, juntament amb la documentació presentada per l'empresa beneficiària, s'incorpora una memòria que demostre l'efecte incentivador de l'ajuda sobre les actuacions per a les quals la sol·licita, valorant un o més dels criteris següents:  
· Augment substancial del projecte o activitat gràcies a l'ajuda.  
· Augment substancial de l'import total invertit per l'empresa beneficiària en el projecte o activitat gràcies a l'ajuda.  
· Augment substancial del ritme d'execució del projecte o activitat de què es tracte.  
  
  
CAPÍTOL II  
Beneficiaris: requisits i obligacions  
  
Article 4. Beneficiaris  
4.1. Podran ser beneficiaris del finançament bonificat atorgat per l'IVF les empreses la seu social, establiment o sucursal de producció o de desenvolupament d'activitat de les quals es trobe radicat a la Comunitat Valenciana i que pertanguen a qualsevol sector d'activitat, amb excepció de:  
a) La fabricació d'armament, armes i munició, el material o les infraestructures militars o policials i el material o les infraestructures destinats a limitar els drets individuals o la llibertat de les persones (és a dir, presons i centres de detenció de tota mena) o que violen els drets humans.  
b) Els jocs d'atzar i el material corresponent.  
c) La fabricació, la transformació o la distribució de tabac.  
d) Les activitats controvertides per raons ètiques o morals o prohibides per la legislació nacional.  
e) Les activitats l'únic propòsit de les quals siga la promoció immobiliària, excepte les destinades a afavorir l'accés a l'habitatge de col·lectius desfavorits en règim de propietat o de lloguer, en col·laboració amb la Generalitat Valenciana.  
f) Les activitats merament financeres.  
g) La pesca i l'aqüicultura.  
4.2. Si una empresa opera al mateix temps en sectors d'activitat subvencionables i en sectors exclosos d'acord amb el que es disposa en l'apartat anterior, podrà ser beneficiari sempre que siga possible garantir, mitjançant la separació d'activitats i distinció de costos, que les activitats excloses no es beneficien, de cap manera, del finançament que puga rebre per les activitats subvencionables.  
4.3. No podran ser beneficiàries del finançament bonificat atorgat per l'IVF regit per aquestes normes generals i les seues convocatòries de desenvolupament, les entitats de dret públic, les universitats públiques, els organismes autònoms, les empreses públiques, les societats mercantils públiques, entenent-se per tals aquelles en què més de la meitat del capital social pertanga directament o indirectament a una Administració pública, les fundacions públiques, i les societats participades majoritàriament per aquestes.  
  
Article 5. Requisits per a obtindre la condició de beneficiari  
5.1. Amb caràcter general, els beneficiaris han de complir els requisits següents:  
a) Estar en disposició de comptar amb totes les llicències, autoritzacions i permisos necessaris per a l'execució del projecte i complir la normativa nacional i comunitària que resulte aplicable i, en particular, en matèria de competència, contractació del sector públic i medi ambient.  
b) Acreditar, amb anterioritat a dictar-se la proposta d'acord, estar al corrent de compliment de les obligacions tributàries davant l'Estat i la Generalitat, així com de les obligacions davant la Seguretat Social.  
  
c) No estar subjectes a una ordre de recuperació pendent, després d'una decisió de la Comissió Europea que declare una ajuda il·legal i incompatible amb el mercat comú.  
d) No trobar-se en cap de les circumstàncies següents previstes en l'article 13 de la Llei 38/2003, de 17 de novembre, general de subvencions:  
i. Haver sigut condemnades mitjançant sentència ferma a la pena de pèrdua de la possibilitat d'obtindre subvencions o ajudes públiques o per delictes de prevaricació, suborn, malversació de cabals públics, tràfic d'influències, fraus i exaccions il·legals o delictes urbanístics.  
  
ii. Haver sol·licitat la declaració de concurs voluntari, haver sigut declarats insolvents en qualsevol procediment, trobar-se declarats en concurs, llevat que en aquest haja adquirit l'eficàcia un conveni, estar subjectes a intervenció judicial o haver sigut inhabilitats conforme a la Llei 22/2003, de 9 de juliol, concursal, sense que haja conclòs el període d'inhabilitació fixat en la sentència de qualificació del concurs.  
  
iii. Haver donat lloc, per causa de la qual hagueren sigut declarats culpables, a la resolució ferma de qualsevol contracte subscrit amb l'Administració.  
iv. Estar incursa la persona física, els administradors de les societats mercantils o els qui tenen la representació legal d'altres persones jurídiques, en algun dels supòsits de la Llei 3/2015, de 30 de març, reguladora de l'exercici de l'alt càrrec de l'Administració general de l'Estat, de la Llei 53/1984, de 26 de desembre, d'incompatibilitats del personal al servei de les administracions públiques, o tractar-se de qualsevol dels càrrecs electius regulats en la Llei orgànica 5/1985, de 19 de juny, del règim electoral general, en els termes establits en aquesta o en la normativa autonòmica que regule aquestes matèries.  
  
v. Tindre la residència fiscal en un país o territori qualificat reglamentàriament com a paradís fiscal.  
vi. No trobar-se al corrent de pagament d'obligacions per reintegrament de subvencions en els termes que reglamentàriament es determinen.  
vii. Haver sigut sancionat mitjançant resolució ferma amb la pèrdua de la possibilitat d'obtindre subvencions conforme a aquesta o altres lleis que així ho establisquen.  
viii. No podran accedir a la condició de beneficiaris les agrupacions previstes en l'article 11.3 de la Llei 38/2003, paràgraf segon, quan concórrega alguna de les prohibicions anteriors en qualsevol dels seus membres.  
ix. Les prohibicions d'obtindre subvencions afectaran també aquelles empreses de les quals, per raó de les persones que les regeixen o d'altres circumstàncies, puga presumir-se que són continuació o que deriven, per transformació, fusió o successió, d'altres empreses en les quals han concorregut aquelles.  
e) No estar en situació d'empresa en crisi entesa, d'acord amb el que s'estableix a l'article 2 del punt 18 del Reglament (UE) 651/2014, de 17 de juny, general d'exempció per categories, com aquella empresa en la qual concórrega almenys una de les circumstàncies següents:  
  
i. Si es tracta d'una societat de responsabilitat limitada (diferent d'una pime amb menys de tres anys d'antiguitat o, a l'efecte dels criteris per a poder optar a les ajudes al finançament de risc, una pime en el termini de set anys des de la seua primera venda comercial, que complisca les condicions per a rebre inversions de finançament de risc després de les comprovacions de diligència deguda per part de l'intermediari financer seleccionat), quan haja desaparegut més de la meitat del seu capital social subscrit com a conseqüència de les pèrdues acumulades; és el que ocorre quan la deducció de les pèrdues acumulades de les reserves (i de tots els altres elements que se solen considerar fons propis de la societat) condueix a un resultat negatiu superior a la meitat del capital social subscrit. A l'efecte d'aquesta disposició, «societat de responsabilitat limitada» es refereix, en particular, als tipus de societats esmentats en l'annex I de la Directiva 2013/34/UE (1) i «capital social» inclou, quan siga procedent, tota prima d'emissió.  
ii. Si es tracta d'una societat en què almenys alguns socis tenen una responsabilitat il·limitada sobre el deute de la societat (diferent d'una pime amb menys de tres anys d'antiguitat o, a l'efecte dels criteris per a poder optar a les ajudes al finançament de risc, una pime en el termini de set anys des de la seua primera venda comercial, que complisca les condicions per a rebre inversions de finançament de risc després de les comprovacions de diligència deguda per part de l'intermediari financer seleccionat), quan haja desaparegut per les pèrdues acumulades més de la meitat dels seus fons propis que figuren en la seua comptabilitat. A l'efecte d'aquesta disposició, «societat en què almenys alguns socis tenen una responsabilitat il·limitada sobre el deute de la societat» es refereix, en particular, als tipus de societats esmentats en l'annex II de la Directiva 2013/34/UE.  
iii. Quan l'empresa es trobe immersa en un procediment de fallida o insolvència o reunisca els criteris establits en el seu dret nacional per a ser sotmesa a un procediment de fallida o insolvència a petició dels seus creditors.  
iv. Quan l'empresa haja rebut ajuda de salvament i encara no haja reemborsat el préstec o posat fi a la garantia, o haja rebut ajuda de reestructuració i estiga encara subjecta a un pla de reestructuració;  
  
v. Si es tracta d'una empresa diferent d'una pime, quan durant els dos exercicis anteriors:  
I. La ràtio deute/capital de l'empresa haja sigut superior a 7,5 i  
II. La ràtio de cobertura d'interessos de l'empresa, calculada sobre la base de l'EBITDA, s'haja situat per davall d'1,0.  
5.2. El compliment dels requisits d'aquest article ha d'acreditar-se mitjançant la signatura de la declaració responsable el model de la qual s'inclourà en les convocatòries corresponents.  
5.3. El fet de presentar aquesta declaració responsable facultarà l'IVF per a fer, en qualsevol moment, telemàticament o per altres mitjans, les comprovacions per mostreig o exhaustives necessàries per a verificar la conformitat de les dades d'aquestes declaracions.  
  
Article 6. Obligacions dels beneficiaris  
Els beneficiaris del finançament bonificat regulat en aquestes normes generals queden sotmesos a les obligacions següents:  
a) Complir l'objectiu, executar el projecte, realitzar l'activitat o adoptar el comportament que fonamenta l'atorgament del finançament bonificat i acreditar-ho davant l'entitat col·laboradora.  
b) Justificar davant l'IVF el compliment dels requisits i les condicions que determinen l'atorgament del finançament bonificat.  
c) Sotmetre's a les actuacions de comprovació que corresponguen a l'IVF, a la Intervenció General de la Generalitat, a la Sindicatura de Comptes o a altres òrgans competents, tant nacionals com comunitaris, i aportar tota la informació que li siga requerida en l'exercici de les actuacions anteriors.  
d) Comunicar a l'IVF en la data de la signatura del contracte de préstec l'obtenció de subvencions o ajudes per a la mateixa finalitat que el finançament bonificat, procedents de qualsevol Administració o entitat, públiques o privades, nacionals o internacionals.  
e) Disposar dels llibres comptables, registres diligenciats i altres documents degudament auditats en els termes exigits per la legislació mercantil i sectorial aplicable al beneficiari en cada cas, així com aquells estats comptables i registres específics que exigisquen les convocatòries amb la finalitat de garantir l'adequat exercici de les facultats de comprovació i control per part de l'IVF.  
f) Conservar durant 5 anys, comptats a partir de la data de venciment del préstec, els documents justificatius de l'aplicació dels fons rebuts, inclosos els documents electrònics, mentre que puguen ser objecte de les actuacions de comprovació i control, d'acord amb la normativa comunitària.  
g) Procedir al reintegrament de l'import bonificat, incloent-hi, si escau, el tram no reemborsable de capital, més els seus interessos legals, en el cas de revocació per incompliment dels requisits generals que estableixen els articles 23.1 i 23.2 d'aquestes normes generals o dels requisits específics que s'assenyalen en les convocatòries corresponents.  
h) En el supòsit d'adquisició, construcció, rehabilitació i millora de béns inventariables, el beneficiari haurà de destinar els béns al fi concret per al qual es va concedir el finançament bonificat, per un termini que no podrà ser inferior a cinc anys en cas de béns inscriptibles en un registre públic, ni a dos anys per a la resta de béns.   
L'incompliment de l'obligació de destinació, que es produirà en tot cas amb l'alienació o el gravamen del bé, serà causa de reintegrament, amb les excepcions següents:  
1. Tractant-se de béns no inscriptibles en un registre públic, foren substituïts per uns altres que servisquen en condicions anàlogues a la finalitat per a la qual es va concedir la bonificació i aquest ús es mantinga fins a completar el període establit, sempre que la substitució l'haja autoritzat l'IVF.  
2. Tractant-se de béns inscriptibles en un registre públic, el canvi de destinació, alienació o gravamen dels quals siga autoritzat per l'IVF. En aquest supòsit, l'adquirent assumirà l'obligació de destinació dels béns pel període restant i, en cas d'incompliment d'aquesta, del reintegrament de la bonificació.  
i) Quantes obligacions es deriven de les següents normes generals.  
  
  
  
TÍTOL II  
Normes comunes a totes les modalitats de finançament  
  
CAPÍTOL I  
Procediment d'avaluació de les sol·licituds  
  
Article 7. Convocatòries de les línies de finançament bonificat  
7.1. A proposta d'un organisme dependent de la Generalitat Valenciana, l'IVF podrà oferir diferents línies de finançament bonificat atenent els diferents tipus d'activitat o d'empreses a finançar.  
  
7.2. Els requisits particulars que hauran de reunir els possibles beneficiaris de les línies de finançament, la naturalesa dels costos subvencionables, el tipus d'interés nominal i el tram no reemborsable, tal com es defineixen en l'article 15 d'aquestes normes generals, seran determinats pel Consell General de l'IVF, a instàncies de l'organisme de la Generalitat Valenciana proponent de les línies, en coherència amb el que s'estableix en aquestes normes generals.  
7.3. Sense perjudici de l'anterior, les condicions específiques de cadascuna d'aquestes línies de finançament bonificat es determinaran en les convocatòries que a aquest efecte aprove el director general de l'IVF.  
7.4. El procediment s'iniciarà mitjançant la publicació en el Diari Oficial de la Generalitat Valenciana i en la web de l'IVF de la convocatòria corresponent.  
  
Article 8. Sol·licituds de finançament bonificat: forma i termini de presentació  
8.1. La sol·licitud es farà mitjançant un formulari d'emplenament electrònic que estarà previst en la convocatòria, i serà obligatori presentar-lo en línia a través dels mitjans disponibles en la pàgina web de l'IVF (prestamos.ivf.es), amb signatura i registre electrònic.  
8.2. Per a realitzar la tramitació electrònica el sol·licitant podrà utilitzar qualsevol dels sistemes de signatura electrònica admesos en la seu electrònica de la Generalitat:  
https://sede.gva.es/es/web/sede\_electronica/sede\_certificados entre ells el certificat electrònic emés per l'Agència Valenciana de Certificació.  
8.3. Les comunicacions que es realitzen en el procediment d'atorgament del finançament bonificat conforme a aquestes normes generals, en la seua justificació i seguiment i en els eventuals procediments de reintegrament que es puguen iniciar, es realitzaran a través de mitjans electrònics.  
8.4. La signatura de la sol·licitud implica l'autorització a l'IVF per a la comprovació d'ofici de les dades relatives al compliment de les obligacions tributàries amb l'Estat i amb la Generalitat, i de les obligacions amb la Seguretat Social, per part del sol·licitant.  
8.5. Les diferents convocatòries que s'acullen a aquestes normes generals determinaran la documentació que necessàriament acompanyarà la sol·licitud de finançament. En qualsevol cas, el sol·licitant aportarà:  
a) Memòria tècnica del projecte objecte de finançament.  
b) Detall d'altres ajudes rebudes o sol·licitades, procedents de qualsevol administració o entitat pública, nacional o internacional, amb especificació del règim d'ajuda al qual s'acullen, la quantia, la data d'atorgament i l'ens atorgant. La relació indicarà expressament quines ajudes corresponen a les mateixes despeses elegibles que les incloses en el projecte empresarial el finançament del qual se sol·licita.  
c) Declaració responsable del compliment dels requisits per a ser beneficiari del finançament i del compromís exprés del compliment de les obligacions que, en cas de resultar beneficiari, correspondrien al sol·licitant.  
d) Memòria acreditativa de l'efecte incentivador del finançament bonificat sobre les actuacions per a les quals la sol·licita, en els termes assenyalats en l'article 3 d'aquestes normes generals, en el cas que el sol·licitant siga una gran empresa, i els costos subvencionables s'acullen al Reglament (UE) núm. 651/2014 de la Comissió, de 17 de juny de 2014.  
8.6. La presentació de la sol·licitud portarà implícita l'acceptació d'aquestes normes generals i de les condicions específiques de la convocatòria.  
8.7. En el cas de presentar-se sol·licituds que no s'han emplenat aportant tota la informació que es requereix i/o no han acompanyat tota la documentació establida en la convocatòria, l'IVF requerirà l'interessat perquè, en el termini de deu dies hàbils, esmene la falta o acompanye els documents preceptius, amb indicació que si no ho fa així, es considerarà que ha desistit de la seua petició.  
8.8. Els requeriments es realitzaran per mitjans electrònics i s'entendran practicats o rebutjats en els termes que s'assenyalen en la Llei 39/2015, d'1 d'octubre, del procediment administratiu comú de les administracions públiques i en la legislació complementària. En aquest sentit, si transcorren deu dies naturals sense que s'accedisca al contingut del requeriment, s'entendrà que la notificació ha sigut rebutjada i es tindrà per realitzat el tràmit de notificació.  
8.9. Així mateix, i amb posterioritat a la sol·licitud, es podrà requerir a la sol·licitant qualssevol altres dades, documents i informes complementaris que resulten necessaris per a la resolució de l'expedient.  
8.10. Les sol·licituds es presentaran en el termini que s'indique en la convocatòria. Les sol·licituds presentades fora de termini es declararan no admeses mitjançant resolució expressa que serà notificada a la sol·licitant.  
  
Article 9. Procediment de concessió del finançament bonificat  
9.1. El procediment d'atorgament és el de concurrència competitiva segons el que es preveu per l'article 165.2 apartat f de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, atenent exclusivament l'ordre de presentació de les sol·licituds, fins a esgotar l'ajuda prevista en els pressupostos anuals de la Generalitat Valenciana per a bonificar les línies de finançament de l'IVF, sense que siga necessari establir comparació entre sol·licituds ni la prelació entre aquestes.  
9.2. A aquest efecte, l'IVF i els organismes proponents de les diferents línies de finançament bonificat establiran, per conveni subscrit entre les parts, l'import de l'ajuda que correspon a cada préstec, d'acord amb les característiques de l'operació.  
9.3. La gestió de les ajudes es realitzarà d'acord amb els principis de publicitat, transparència, objectivitat, igualtat i no discriminació, així com els d'eficàcia en el compliment dels objectius fixats i d'eficiència en l'assignació i utilització dels recursos públics, establits en l'article 8.3 de la Llei 38/2003, de 17 de novembre, general de subvencions.  
  
  
Article 10. Instrucció del procediment de concessió del finançament bonificat  
10.1. Rebudes les sol·licituds de finançament bonificat, els serveis tècnics de l'IVF realitzaran les actuacions següents:  
a) Comprovació del compliment dels requisits del beneficiari i elegibilitat del projecte.  
b) Determinació de l'import de les despeses elegibles finançables del projecte.  
c) Qualificació del risc creditici de l'operació d'acord amb el sistema intern d'anàlisi de riscos de l'IVF. A aquest efecte, en cas que l'operació siga fiançada per un tercer, i la fiança siga considerada per l'IVF com una garantia efectiva de cobrament, s'assignarà al beneficiari la qualificació creditícia del fiador.  
d) Determinació de la viabilitat econòmica de l'operació, d'acord amb la capacitat de repagament estimada per al projecte d'inversió. A aquest efecte, la viabilitat econòmica de l'operació podrà ser avaluada mitjançant informes externs al mateix IVF.  
e) L'IVF podrà recaptar quants informes externs siguen necessaris per a acreditar la viabilitat tècnica del projecte presentat.  
f) Valoració de les garanties, si escau.  
10.2. Per a aquells projectes que resulten elegibles, i considerant el resultat de les actuacions detallades en l'article anterior, l'IVF dictaminarà l'aprovació o denegació del finançament establint les condicions financeres del préstec, així com el seu import, termini i garanties. En el marc de les convocatòries de finançament bonificat plantejades a l'empara d'aquestes normes generals, els serveis tècnics de l'IVF no podran proposar en cap cas operacions de deute subordinat.  
  
  
Article 11. Costos subvencionables  
11.1. Es consideraran costos subvencionables els tipus de despeses que es determinen per a cadascuna de les modalitats de finançament regulades en el títol III, IV i V d'aquestes normes reguladores.  
11.2. En concret, es consideren aquells que de manera indubtable responguen a la naturalesa del projecte finançat i es realitzen en els terminis establits en la convocatòria. En cap cas, el cost d'adquisició dels costos subvencionables podrà ser superior al valor de mercat.  
  
11.3. L'import bonificable de cada projecte presentat es determinarà a partir de l'import total dels costos que tinguen la consideració de costos subvencionables segons determinen aquestes normes generals o la convocatòria corresponent, entre els quals es troben inclosos els següents:  
a) Actius materials i immaterials amb caràcter general associats al projecte: adquisició de terrenys, obres, equipament vinculat a les tecnologies de la informació i la comunicació, etc.  
b) Equipament productiu, consistent en maquinària, instal·lacions tècniques, eines o utillatge.  
c) Mobiliari.  
d) Registre de marques, patents, models d'utilitat i dissenys industrials, marcatge CE o altres formes d'homologació o normalització de productes.  
e) Serveis externs necessaris per a la implantació de solucions vinculades a les inversions realitzades.  
f) Costos de consumibles, matèries primeres, materials i altres aprovisionaments, així com altres subministraments necessaris per al desenvolupament de l'activitat de l'empresa.  
g) Despeses del personal (cost salarial brut, i cost de la Seguretat Social a càrrec de l'empresa).  
h) Despeses generals i altres despeses d'explotació addicionals (assessorament, auditories, assegurances, manteniments, despeses de gestió, costos de transferència de coneixements i comunicació, costos d'homologació, etc.), que es deriven directament de l'activitat de l'empresa.  
i) Adquisició de participacions en empreses  
j) Pagament de quotes d'amortització i interessos de préstecs en vigor en el moment de la concessió del finançament.  
k) En cas que la línia de finançament exigisca aval bancari o de SGR, també es podran considerar costos subvencionables les comissions derivades de l'aval.  
11.4. No es considera cost subvencionable l'adquisició de vehicles de transport de mercaderies per carretera.  
11.5. No es consideren costos subvencionables ni els impostos indirectes quan siguen susceptibles de recuperació o compensació, ni els impostos personals sobre la renda.  
11.6. Respecte a les subcontractacions enteses en els termes que defineix l'article 29.1 de la Llei 38/2003, de 17 de novembre, hauran de seguir-se les normes següents:  
a) Només seran admissibles aquelles subcontractacions que s'ajusten al que es disposa en l'article 29 de la Llei 38/2003, de 17 de novembre, i en l'article 68 del Reglament esmentat, aprovat per Reial decret 887/2006, de 21 de juliol.  
b) No podrà realitzar-se la subcontractació amb persones o entitats en què concórrega algunes de les circumstàncies detallades en l'article 29.7 de la Llei 38/2003, de 17 de novembre, exceptuant el que es disposa en el seu apartat d. En qualsevol cas, en els contractes s'esmentarà si existeix o no vinculació entre les parts.  
c) El beneficiari no podrà subcontractar més del 50 per cent del cost del projecte.  
d) Les persones o entitats subcontractades hauran d'estar al corrent en el moment de la contractació del compliment de les seues obligacions tributàries i enfront de la Seguretat Social. Aquest compliment haurà d'acreditar-se en el moment de la justificació d'inversions amb el certificat corresponent vigent a la data de contractació.  
11.7. Llevat que la despesa s'haja realitzat abans de la data de la sol·licitud del finançament, l'empresa beneficiària haurà de disposar com a mínim de tres ofertes de diferents proveïdors amb caràcter previ a la contractació del compromís per a l'obra, la prestació del servei o el lliurament del bé, quan l'import de la despesa bonificable supere les quanties establides en la Llei 9/2017, de 8 de novembre, de contractes del sector públic, per la qual es transposen a l'ordenament jurídic espanyol les directives del Parlament Europeu i del Consell 2014/23/UE i 2014/24/UE, de 26 de febrer de 2014, per al contracte menor (contractes de valor estimat inferior a 40.000 euros, quan es tracte de contractes d'obres, o a 15.000 euros, quan es tracte de contractes de subministrament o de serveis).  
Les ofertes han d'estar prou detallades, especificant els treballs que han de realitzar-se i el seu preu; hauran d'estar datades, i contindre les dades que permeten la correcta identificació del remitent, juntament amb el logo o el segell de l'empresa. La selecció de les ofertes haurà de realitzar-se entre empreses de les quals almenys dues d'elles no siguen empreses associades a l'entitat beneficiària i no formen part de la seua Junta Directiva o Consell d'Administració, ni tinguen drets de vot superiors al 50 %.  
L'elecció entre les ofertes presentades haurà de recaure en la més econòmica, i es justificarà en un informe l'elecció en un altre sentit. L'IVF podrà requerir un informe de valoració de l'obra, servei o subministrament de què es tracte a realitzar per expert independent si la proposta triada pel sol·licitant supera en més d'un 25 % el preu de l'oferta més econòmica, quan a la vista de la justificació que aporte el sol·licitant, expressament referida a aquesta decisió, siga possible apreciar que s'haja pogut veure afectat el principi d'objectivitat en la decisió adoptada. En aquest cas, es considerarà com a despesa finançable elegible l'import menor entre el de la factura aportada i el del mateix valor de taxació.  
En el supòsit de despeses recurrents d'explotació, com ara serveis externs, matèries primeres, mercaderies i subministraments, l'IVF acumularà l'import de les factures emeses pel mateix proveïdor i pel mateix concepte. El sol·licitant estarà exempt de presentar les tres ofertes preceptives, si acredita que el preu d'adquisició unitari és inferior o igual al preu mitjà corresponent als dotze mesos anteriors a la data de la sol·licitud, incrementat en un 10 %.  
11.8. La quantia individualitzada de les ajudes corresponents a les modalitats de projecte recollides en el títol III d'aquestes normes generals, es correspondrà amb la intensitat d'ajuda establida respectivament en els articles 28, 33, 36, 40 i 44, entenent per aquesta l'import brut d'ajuda expressat en percentatge aplicable als costos subvencionables.  
  
11.9. A l'efecte del càlcul de la intensitat d'ajuda i dels costos subvencionables, totes les xifres emprades s'entendran abans de qualsevol deducció fiscal o altres càrregues. Els costos subvencionables hauran de ser avalats per proves documentals clares, específiques i actualitzades.  
  
  
Article 12. Acumulació del finançament bonificat atorgat per l'IVF amb altres ajudes i subvencions  
12.1. El finançament bonificat que puga atorgar l'IVF, subjecta al Reglament 651/2014 de la Comissió de 17 de juny de 2014, podrà acumular-se amb:  
a) Qualsevol ajuda estatal, sempre que es referisca a costos subvencionables identificables diferents dels costos elegibles que han servit per a calcular els imports del finançament bonificat.  
b) Qualsevol ajuda estatal, corresponent, parcial o totalment, a aquests costos elegibles únicament si aquesta acumulació no supera la intensitat d'ajuda o l'import d'ajuda més elevada aplicable a aquesta ajuda en virtut del Reglament 651/2014 de la Comissió de 17 de juny de 2014 pel qual es declaren determinades categories d'ajudes compatibles amb el mercat interior en aplicació dels articles 107 i 108 del Tractat.  
  
c) Ajudes acollides al Reglament de minimis, corresponents, parcialment o totalment, als mateixos costos elegibles únicament si l'esmentada acumulació no supera la intensitat d'ajuda o l'import d'ajuda més elevada aplicable a l'esmentada ajuda en virtut del Reglament 651/2014 de la Comissió de 17 de juny de 2014 pel qual es declaren determinades categories d'ajudes compatibles amb el mercat interior en aplicació dels articles 107 i 108 del Tractat.  
12.2. El finançament bonifica que puga atorgar l'IVF, subjecta al Reglament 1407/2013 de la Comissió de 18 de desembre, podrà acumular-se amb les ajudes de minimis concedides d'acord amb el Reglament (UE) núm. 360/2012 de la Comissió fins al límit màxim establert en aquest darrer Reglament. Podran acumular-se amb ajudes de minimis concedides d'acord amb altres reglaments de minimis fins al límit màxim adient que s'estableix a l'article 3, apartat 2, del Reglament 1407/2013.  
Les ajudes de minimis no s'acumularan amb cap ajuda estatal en relació amb les mateixes despeses subvencionables o amb ajuda estatal per a la mateixa mesura de finançament de risc, si l'esmentada acumulació excedira de la intensitat d'ajuda o de l'import d'ajudes superior corresponent fixat a les circumstàncies concretes de cada cas per un reglament d'exempció per categories o una decisió adoptats per la Comissió. Les ajudes de minimis que no es concedisquen per a costos subvencionables específics ni puguen atribuir-se a costos subvencionables específics podran acumular-se amb altres ajudes estatals concedides en virtut d'un reglament d'exempció per categories o d'una decisió adoptats per la Comissió.  
12.3 El finançament bonifica que puga atorgar l'IVF, subjecta al Reglament (UE) núm. 1408/2013 de la Comissió de 18 de desembre, modificat pel Reglament (UE) núm. 2019/316 de la Comissió de 21 de febrer de 2019, podrà acumular-se amb les ajudes de minimis concedides d'acord amb el Reglament (UE) núm. 360/2012 de la Comissió fins el límit màxim establert en aquest darrer Reglament. Podran acumular-se amb ajudes de minimis concedides d'acord amb altres reglaments de minimis fins el límit màxim adient que s'estableix a l'article 3, apartats 2 i 3, del Reglament 1408/2013 segons la redacció donada pel Reglament 2019/316.  
Les ajudes de minimis no s'acumularan amb cap ajuda estatal en relació amb les mateixes despeses subvencionables o amb ajuda estatal per a la mateixa mesura de finançament de risc, si l'esmentada acumulació excedira de la intensitat d'ajuda o de l'import d'ajudes superior corresponent fixat en les circumstàncies concretes de cada cas per un reglament d'exempció per categories o una decisió adoptats per la Comissió. Les ajudes de minimis que no es conceden per costos subvencionables específics ni puguen atribuir-se a costos subvencionables específics podran acumular-se amb altres ajudes estatals concedides en virtut d'un reglament d'exempció per categories o d'una decisió adoptats per la Comissió.  
12.4 Als efectes del previst a aquest article, els sol·licitants del finançament bonificat hauran d'aportar declaració expressa de no haver rebut subvencions concurrents o, en el seu cas, la relació exhaustiva de les subvencions, ajudes, ingressos o recursos públics o privats que pogueren afectar a la compatibilitat per a les mateixes actuacions objecte d'ajuda.  
  
Article 13. Càlcul de l'ajuda implícita equivalent  
13.1. Una vegada establides les condicions financeres del préstec, així com el seu import, termini i garanties en els termes previstos en l'article anterior, a l'efecte de l'aplicació de la normativa europea en matèria d'ajudes d'estat, per part dels serveis tècnics de l'IVF es procedirà a calcular l'ajuda implícita equivalent que serà igual a l'estalvi de la càrrega financera que suposa per als beneficiaris respecte a un préstec alternatiu a preus de mercat.  
13.2. A l'efecte del càlcul de l'ajuda implícita equivalent es tindran en consideració els següents conceptes:  
a) La diferència entre el tipus d'interés nominal del finançament bonificat (TINFB), determinat conforme al que s'estableix en l'article 16.6 d'aquestes normes generals, i el tipus d'interés de referència, que resultaria d'aplicar la Comunicació de la Comissió Europea relativa a la revisió del mètode de fixació del tipus de referència i actualització (DOUE C 14, de 19.1.2008).  
b) El tram no reemborsable del préstec amb els límits i condicions que s'estableixen en aquestes normes generals.  
13.3. No obstant això, en operacions avalades per una SGR, l'IVF podrà utilitzar com a tipus d'interés de referència el menor dels tipus d'interés aplicats per les entitats privades, segons consta en els convenis signats per aquestes entitats privades amb l'SGR esmentada.  
Igualment, en el marc d'un projecte d'inversió cofinançat amb entitats financeres privades, l'IVF podrà utilitzar com a tipus d'interés de referència el major dels tipus d'interés aplicats per les entitats cofinançadores en transaccions pari passu.  
A aquest efecte, perquè una operació de cofinançament siga considerada pari passu, hauran de complir-se les condicions següents:  
a) El finançament bancari complementari s'ha atorgat al mateix temps que el de l'IVF, o en un lapse en què no han canviat materialment les condicions financeres del client,  
b) Les condicions de l'operació són les mateixes per a l'IVF que per als bancs privats que cofinancen el projecte d'inversió, en termes de termini, garanties, carències i calendari de venciments,  
c) El finançament atorgat per la banca privada és substancial, i no simbòlica o marginal, en el conjunt del projecte d'inversió finançat, i  
  
d) La posició de partida tant de l'IVF com de l'entitat o entitats privades és comparable, en el sentit que:  
1. El risc previ de l'IVF respecte al client és de quantia similar,  
  
2. El préstec genera les mateixes sinergies en un cas i un altre, i els costos de transacció que ha d'assumir el client per qualsevol circumstància concreta són similars en les operacions signades amb l'IVF que en aquelles signades amb l'entitat o entitats financeres que cofinancen el projecte d'inversió.  
13.4. L'import de l'ajuda implícita equivalent es calcularà actualitzant els imports bonificats al seu valor en el moment en què es concedisca el finançament. El tipus d'interés que haurà d'emprar-se a l'efecte d'actualització serà el tipus d'actualització aplicable en el moment en què es concedisca l'ajuda, conforme a la Comunicació de la Comissió Europea (DOUE C 14, de 19.1.2008).  
13.5. El valor actual net de l'import total de l'ajuda implícita equivalent no podrà ser en cap cas superior al 30 % del valor nominal del préstec atorgat per l'IVF. Per a les modalitats de projecte recollides en el títol III d'aquestes normes generals, l'import total de l'ajuda implícita equivalent no podrà superar els límits d'intensitat previstos en els articles 28, 33, 36, 40 i 44. En cas de superar aquest límit, la proposta que s'eleve a l'òrgan competent per a l'aprovació del finançament haurà de minorar les condicions financeres inicials per a ajustar-les al màxim que preveu la normativa.  
  
Article 14. Aprovació del finançament bonificat  
14.1. Una vegada avaluades les sol·licituds en els termes previstos en els articles 9 i 10 d'aquestes normes generals l'òrgan competent de l'IVF decidirà sobre l'aprovació o no del finançament bonificat.  
14.2. L'aprovació determinarà amb exactitud les condicions financeres de l'operació, que hauran de ser acceptades expressament pel sol·licitant i seran immodificables en la formalització del contracte de préstec, a excepció del que es disposa en els articles 18 i 19 d'aquestes normes generals; així com la intensitat de l'ajuda concedida calculada de conformitat amb la normativa europea d'aplicació.  
  
  
  
  
  
  
  
  
CAPÍTOL II  
El finançament bonificat de l'IVF: característiques,  
 formalització i seguiment dels contractes de préstec  
  
Article 15. Prima promocional i tipus d'interés efectiu del finançament bonificat  
15.1. La bonificació de les operacions de l'IVF es concreta en la determinació de la prima promocional corresponent a les diferents modalitats de finançament.  
15.2. El tipus d'interés efectiu del finançament bonificat (TIEFB) s'expressarà com a suma de dos components: a) el tipus d'interés de referència del mercat interbancari, i b) el marge total de l'operació. El marge total de l'operació s'obtindrà sumant el marge administratiu d'intermediació de l'IVF i la pèrdua esperada de l'operació, i restant la prima promocional determinada conforme al que s'estableix en aquest article.  
15.3. La prima promocional s'establirà en les diferents convocatòries anuals, amb l'acord previ del Consell General de l'IVF i podrà variar en funció de la naturalesa de l'operació.  
15.4. La pèrdua esperada de l'operació s'establirà en funció del risc de l'empresa beneficiària, estimat en funció del Sistema Intern de Qualificacions creditícies de l'IVF. A aquest efecte, el Consell General de l'Institut Valencià de Finances aprovarà almenys amb periodicitat anual (i) el procediment intern per a la qualificació creditícia de les empreses que sol·liciten finançament a l'IVF; així com (ii) el procediment de vigilància de les qualificacions creditícies atorgades.  
15.5. El marge administratiu d'intermediació i el tipus d'interés de referència del mercat interbancari seran els aprovats pel Consell General de l'Institut Valencià de Finances per al període de vigència de cada convocatòria.  
  
Article 16. Característiques dels préstecs bonificats de l'IVF  
16.1. Amb caràcter general les condicions del finançament bonificat que pot atorgar l'IVF s'emmarcaran en els paràmetres establits en aquest article.  
16.2. Valor nominal i costos subvencionables.  
El valor nominal del préstec se situarà entre 25.000 i 5.000.000 euros, sense que puga superar el 100 % de l'import dels costos subvencionables.  
16.3. Termini de venciment i carència d'amortització de capital.  
El termini màxim d'amortització del finançament bonificat serà de 10 anys, amb possibilitat d'un període de carència d'amortització de capital de fins a 4 anys, inclòs en aquest termini.  
16.4. Comissions.  
En les operacions atorgades a l'empara d'aquestes normes generals no s'aplicaran comissions d'obertura ni cancel·lació dels préstecs, sense perjudici del que s'estableix en l'article 24.  
16.5. Quotes periòdiques  
Els préstecs s'amortitzaran per períodes vençuts, anuals, semestrals, trimestrals o mensuals, segons s'indique en les convocatòries.  
  
16.6. Liquidació periòdica d'interessos: el tipus d'interés nominal del finançament bonificat (TINFB).  
Les convocatòries publicades a l'empara d'aquestes normes generals fixaran el tipus d'interés nominal del finançament bonificat (TINFB), que l'IVF aplicarà al sol·licitant de finançament en el marc de la liquidació periòdica d'interessos. Per defecte, el TINFB s'obtindrà com a suma del tipus d'interés de referència del mercat interbancari i la pèrdua esperada de l'operació. En qualsevol cas, el TINFB serà superior o igual al TIEFB, conforme a la definició de l'article 16.2 d'aquestes normes generals.  
16.7. Tram no reemborsable del préstec (TNR).  
L'IVF deduirà de l'última quota d'amortització del préstec l'import necessari perquè el tipus d'interés efectiu que resulte dels fluxos nets de caixa derivats del préstec coincidisca amb el TIEFB. En el marc d'aquestes normes generals, aquest import rep el nom de tram no reemborsable del préstec (TNR).  
El TNR s'estimarà a la data de la signatura de l'operació, com a percentatge sobre el valor nominal del préstec. En cas que, per les circumstàncies assenyalades en els articles 18 i 19, es produïsca una variació en l'import o el termini de l'operació, l'IVF aplicarà el citat percentatge per a reestimar el tram no reemborsable del préstec en euros, i es reconsiderarà el càlcul a la baixa si, com a resultat de l'aplicació del percentatge inicial, augmenta l'import de l'ajuda implícita equivalent, calculat conforme a l'article 13 d'aquestes normes generals.  
  
Sense perjudici del que s'estableix en el paràgraf anterior, el TNR romandrà constant fins al final de la vida del préstec; moment en què procedirà la seua aplicació, amb les excepcions que es deriven de les condicions de revocació de la bonificació, establides en l'article 23 d'aquestes normes generals. En la data d'aplicació del tram no reemborsable, els serveis tècnics de l'IVF comprovaran el compliment de les obligacions del beneficiari establides en l'article 6.h. d'aquestes normes generals. En cas que, per ser el termini de venciment del préstec superior al de l'obligació de manteniment del ben finançat, aquest ben finançat no estiga sent utilitzat per a les finalitats previstes en la memòria tècnica del projecte d'inversió objecte de finançament, l'empresa aportarà declaració responsable del compliment de les citades obligacions.  
  
16.8. Les garanties seran les considerades suficients a criteri de l'Institut Valencià de Finances.  
  
Article 17. Formalització del contracte de préstec   
17.1. Després de l'aprovació del finançament bonificat s'haurà de formalitzar entre l'IVF i el sol·licitant-beneficiari el contracte de préstec en document públic, a partir d'aqueixa signatura produirà entre les parts tots els seus efectes.  
17.2 El contracte de préstec haurà de recollir tots els requisits específics d'aquest, derivats de l'aplicació d'aquestes normes generals, així com les condicions particulars amb vista a l'execució d'aquest (disposició dels fons, amortitzacions anticipades, justificació de l'aplicació dels fons rebuts, facultats de control per part de l'IVF, etc.), que hauran quedat especificats en l'aprovació de la sol·licitud de finançament bonificat.  
17.3. Els contractes de préstec mitjançant els quals es formalitzen les operacions de finançament se sotmetran al dret privat.  
Article 18. Disposició dels fons  
18.1. El desemborsament dels préstecs serà d'una sola vegada o en desemborsaments parcials.  
18.2. El termini màxim per a disposar i el nombre màxim de disposicions parcials serà l'establit en l'aprovació del finançament bonificat i es traslladarà sense modificació al contracte de préstec. Aquest termini no excedirà el període de carència en l'amortització del préstec, excepte autorització expressa per part del director general de l'IVF, conforme al que es disposa en l'article 19.  
18.3. El desemborsament es realitzarà a sol·licitud del prestatari. Per regla general, abans de procedir al desemborsament, l'IVF requerirà la presentació de factures, informes d'auditoria o altres documents de valor probatori equivalent que justifiquen l'actuació realitzada. No obstant això, l'IVF podrà anticipar fins a un 25 % del valor nominal del préstec abans de disposar dels documents justificatius de l'actuació realitzada, d'acord amb el que s'establisca en l'acord d'atorgament del préstec.  
18.4. Transcorregut el termini màxim de disposició sense que es dispose de la totalitat dels fons, l'import del préstec quedarà fixat en la quantia efectivament disposada. En aquest supòsit, l'IVF emetrà una resolució que modificarà l'acord d'atorgament del finançament bonificat i anul·larà el compromís per la part no disposada, i s'ajustarà l'import de l'ajuda implícita equivalent al resultant de l'import efectivament disposat.  
  
Article 19. Modificació de les condicions del finançament bonificat  
  
19.1. En cas que sorgisquen circumstàncies degudament justificades que alteren les condicions recollides en l'atorgament del finançament bonificat, el beneficiari podrà sol·licitar-ne la modificació.  
  
19.2. Els supòsits en què resultarà possible modificar les condicions inicials del finançament atorgat són:  
a) Canvis de titularitat, operacions de transformació societària, fusió o escissió, sempre que el nou titular continue complint tots els requisits generals i específics establits en aquestes normes generals i en la convocatòria corresponent.  
b) Ampliació del termini d'amortització del préstec que derive de circumstàncies sobrevingudes i que siguen imprevisibles amb un comportament diligent del beneficiari en el moment en què va tindre lloc l'atorgament del finançament, o que sent previsibles siguen inevitables.  
  
En cap cas es considerarà com a causa justificativa de l'ampliació del termini d'amortització la situació econòmica del beneficiari.  
c) Ampliació del termini de disposició, prèvia sol·licitud motivada per part del beneficiari, i sempre que això no implique una alteració de les quotes anuals d'amortització del principal de l'operació.  
19.3. Per a valorar la procedència de la modificació sol·licitada els serveis tècnics de l'IVF podran requerir tota la informació i documentació que consideren convenient havent d'informar favorablement, si escau, la modificació amb base en les raons oferides pel beneficiari.  
  
19.4. En tot cas no es podrà modificar l'atorgament del finançament bonificat si les circumstàncies al·legades per a justificar la procedència de la modificació han determinat en el seu moment la desestimació de la sol·licitud realitzada.  
19.5. Les modificacions dels préstecs no podran suposar en cap cas un increment de l'import de l'ajuda implícita equivalent establida en l'aprovació del finançament bonificat.  
19.6. Una vegada aprovada la modificació de l'acord aprovatori del finançament bonificat s'haurà de formalitzar la corresponent addenda al contracte de préstec, en document públic, regint referent a això el que estableix l'article 17 d'aquestes normes generals.  
  
Article 20. Rectificació d'errors  
L'IVF podrà rectificar d'ofici l'acord d'atorgament del finançament bonificat quan dels elements que hi figuren es deduïsca l'existència d'un error material, de fet, o aritmètic.  
  
  
CAPÍTOL III  
Justificació, comprovació i control   
de l'aplicació de les quantitats rebudes  
  
Article 21. Seguiment i control ordinari  
21.1. Els beneficiaris del finançament bonificat han de justificar l'aplicació dels fons davant l'IVF. Per a això, utilitzaran l'aplicació informàtica disponible en la web de l'IVF: https://prestamos.ivf.es/.  
21.2. En finalitzar el projecte, el beneficiari del finançament bonificat haurà de facilitar informació relativa al compliment de l'objecte i finalitat del finançament atorgat, i remetre una memòria tècnica final que detallarà els resultats aconseguits com a conseqüència de l'execució del projecte, i consignarà les desviacions registrades entre la despesa realment executada i la despesa pressupostada inicialment, desglossant la informació per partides de despesa i inversió.  
21.3. L'IVF comprovarà l'adequada justificació de l'aplicació de les quantitats rebudes, la realització de l'activitat o el compliment de la finalitat que determina l'atorgament del finançament bonificat, així com si ha pogut haver-hi concurrència amb altres subvencions no compatibles amb aquella.  
21.4. La comprovació administrativa de la justificació documental de la inversió per a la qual s'ha concedit el finançament bonificat es realitzarà mitjançant la revisió de les factures, informes d'auditoria o altres documents que justifiquen l'actuació realitzada d'acord amb els procediments de control vigents en l'IVF, i en els termes que establisquen les diferents convocatòries.  
21.5. L'IVF realitzarà actuacions específiques de control com a conseqüència de denúncies o de l'existència d'indicis de frau o irregularitats en l'execució de l'activitat finançada a l'empara d'aquestes normes generals.  
21.6. El Consell General de l'Institut Valencià de Finances aprovarà el Pla d'informació i control que haurà d'integrar-se com a annex en els contractes de préstec que es formalitzen entre l'IVF i els beneficiaris del finançament bonificat. Els procediments inclosos en el Pla seran vinculants per a aquests últims i incomplir-los serà una causa de venciment anticipat del contracte de préstec i del reemborsament total de l'import percebut (incloent-hi el tram no reemborsable, si escau) i dels interessos meritats.  
21.7. En finalitzar el projecte, l'IVF incorporarà al compte justificatiu:  
i. La memòria tècnica remesa per l'empresa en sol·licitar el finançament  
ii. La memòria tècnica final remesa pel beneficiari abans de l'últim desemborsament  
iii. Una relació classificada de les despeses i inversions de l'activitat, amb identificació del creditor i del document, el seu import, data d'emissió i, si escau, data de pagament.  
iv. Una relació detallada dels desemborsaments amb identificació de la data de pagament  
v. Resolucions del director general de l'IVF de modificació de l'acord de concessió del finançament bonificat, conformement als articles 18.4, 19 i 20 d'aquestes normes generals.  
vi. Els justificants de despesa, incloent-hi, si escau, les tres ofertes d'empreses proveïdores de subministraments o serveis, així com els informes requerits per l'IVF a fi de justificar adequadament la despesa.  
  
vii. Els justificants de pagament.  
viii. Un certificat emés per un taxador independent degudament acreditat i inscrit en el registre oficial corresponent, en el cas d'adquisició de béns immobles.  
ix. Declaració responsable d'altres ajudes, subvencions, ingressos o recursos públics o privats que hagen obtingut o sol·licitat per als mateixos costos subvencionables que els presentats a l'IVF per a la justificació del projecte.  
  
Article 22. Control extern  
22.1. Al marge del seguiment i control ordinari que realitze l'IVF, els beneficiaris del finançament bonificat atorgat per l'IVF quedaran subjectes al control financer que corresponga a la Intervenció General de la Generalitat, així com a les actuacions de comprovació previstes en la normativa de la Sindicatura de Comptes o altres òrgans competents.  
  
22.2. En el contracte de préstec a formalitzar entre l'IVF i el sol·licitant-beneficiari haurà de constar el sotmetiment exprés d'aquest a les facultats de comprovació i control extern dels organismes esmentats en l'apartat anterior.  
22.3. La negativa o obstrucció a les labors de control de la Intervenció General de la Generalitat Valenciana o de la Sindicatura de Comptes serà causa de venciment anticipat del contracte de préstec i de reemborsament total de l'import percebut (inclòs el tram no reemborsable, si escau) i dels interessos meritats.  
  
Article 23. Revocació unilateral de la bonificació a instàncies de l'IVF  
23.1. El contracte de préstec que es formalitze haurà de reconéixer expressament la facultat que tindrà l'IVF de declarar unilateralment la revocació de la bonificació quan es produïsca algun dels supòsits següents:  
a) L'impagament de dues liquidacions consecutives de capital i/o interessos d'acord amb el pla de venciments previst en el contracte de préstec.  
b) La novació a instàncies del prestatari del préstec subscrit amb l'IVF que modifique la qualificació del risc creditici d'acord amb el sistema intern d'anàlisi de riscos de l'IVF. En aquest supòsit, i sempre que l'empresa puga acreditar el compliment dels objectius del projecte que va donar lloc a la concessió del finançament bonificat, es revocarà únicament la bonificació pendent d'aplicar, inclosa si escau la totalitat del tram no reemborsable, i quedarà consolidada la bonificació atorgada fins a la data de la novació del préstec.  
  
23.2. Així mateix seran causes de revocació unilateral de la bonificació:  
a) Obtenció del finançament falsejant les condicions requerides per a això o ocultant aquelles que l'haurien impedit.  
b) Incompliment total o parcial de l'objectiu, de l'activitat, del projecte o la no adopció del comportament que fonamenta la concessió del finançament bonificat.  
c) Incompliment de l'obligació de justificació o la justificació insuficient, en els termes previstos en aquestes normes generals.  
d) Supressió.  
e) Resistència, excusa, obstrucció o negativa a les actuacions de comprovació i control financer previstes en aquestes normes generals, així com l'incompliment de les obligacions comptables, registrals o de conservació de documents quan d'això es derive la impossibilitat de verificar l'ús donat als fons percebuts, el compliment de l'objectiu, la realitat i regularitat de les activitats objecte del finançament bonificat.  
  
f) Incompliment de les obligacions imposades en l'aprovació del finançament bonificat sempre que afecten o es referisquen a la manera en què s'han d'aconseguir els objectius, realitzar l'activitat, executar el projecte o adoptar el comportament que fonamenta la concessió del finançament.  
g) Incompliment de les obligacions als beneficiaris, diferents dels anteriors, quan d'això es derive la impossibilitat de verificar l'ús donat als fons percebuts, el compliment de l'objectiu, la realitat i regularitat de les activitats objecte del finançament bonificat o la concurrència del finançament bonificat amb altres ajudes, ingressos o recursos públics que resulten incompatibles amb aquella.  
h) L'adopció d'una decisió de recuperació per part de la Comissió Europea, de la qual es derive una necessitat de reintegrament.  
23.3. El contracte de préstec haurà de recollir expressament les causes de revocació unilateral de la bonificació a instàncies de l'IVF previstes en els apartats anteriors d'aquest article, i establir expressament que en el moment que a l'IVF li consten fefaentment les circumstàncies fàctiques indicades procedirà immediatament a suspendre la disposició dels fons pendents.  
Al mateix temps el contracte haurà de preveure una condició resolutòria susceptible de ser activada per l'IVF en el moment que li consten fefaentment les circumstàncies expressades, així com una clàusula penal en virtut de la qual, produïda la revocació de la bonificació per les causes esmentades, el beneficiari haurà de reintegrar el total import bonificat, inclòs el tram no reemborsable, si escau, els interessos bonificats i els interessos legals resultants, sense perjudici del que s'estableix en l'article 23.1.b.  
  
Article 24. Cancel·lació anticipada total o parcial del préstec i renúncia al finançament bonificat  
Els beneficiaris podran procedir a la cancel·lació anticipada total o parcial del préstec una vegada formalitzat. En tals casos, l'acreditat consolidarà la bonificació obtinguda fins al moment de la cancel·lació anticipada, renunciant a la bonificació que li hauria correspost fins a la data de venciment de l'operació per la part del préstec cancel·lada anticipadament.  
  
Article 25. Publicitat del finançament bonificat  
En acceptar el finançament bonificat, el beneficiari autoritza l'IVF a donar publicitat a tercers del préstec concedit, a través de la Base Nacional de Subvencions, dels comptes anuals de l'IVF o de qualsevol altre mitjà que l'Institut considere oportú.  
  
  
TÍTOL III  
Modalitats de finançament acollides   
al Reglament (UE) núm. 651/2014 de la Comissió  
  
CAPÍTOL I  
Finançament bonificat per a projectes d'inversió   
empresarial que fomenten la investigació i desenvolupament  
  
Article 26. Activitats susceptibles de rebre finançament bonificat  
  
26.1. Les inversions objecte d'aquesta modalitat, en el marc establit en l'article 2 d'aquestes normes generals, s'adequaran a les categories indicades a continuació de les incloses en la tipologia d'actuació regulada en l'article 25 de la secció 4. Ajudes de recerca i desenvolupament i innovació, del Reglament (UE) núm. 651/2014 de la Comissió; i complisquen els requisits específics que s'estableixen en aquest capítol.  
  
26.2. Els projectes d'investigació i desenvolupament bonificables hauran de pertànyer íntegrament a una o diverses de les categories següents:  
a) Investigació industrial: investigació planificada o estudis crítics l'objecte dels quals siga l'adquisició de nous coneixements i aptituds que puguen resultar d'utilitat per a la creació de nous productes, processos o serveis o permeten millorar considerablement els ja existents. Comprén la creació de components de sistemes complexos i pot incloure la construcció de prototips en un entorn de laboratori o en un entorn amb interfícies simulades amb els sistemes existents, així com línies pilot, quan siga necessari per a la investigació industrial i, en particular, per a la validació de tecnologia genèrica.  
  
b) Desenvolupament experimental: adquisició, combinació, configuració i ús de coneixements i tècniques ja existents, d'índole científica, tecnològica, empresarial o d'un altre tipus, amb vista a l'elaboració de productes, serveis o processos nous o millorats. Entre les activitats podran figurar-ne altres de definició conceptual, planificació i documentació de nous productes, processos i serveis. El desenvolupament experimental pot comprendre la creació de prototips, la demostració, l'elaboració de projectes pilot, l'assaig i la validació de productes, processos o nous serveis millorats, en entorns representatius de condicions reals de funcionament, sempre que l'objecte principal siga aportar noves millores tècniques a productes, processos o serveis que no estiguen substancialment assentats; pot incloure el desenvolupament de prototips o projectes pilote que puguen utilitzar-se comercialment quan siguen necessàriament el producte comercial final i la seua fabricació resulte massa onerosa per al seu ús exclusiu amb finalitats de demostració i validació.  
En aquest sentit, les despeses en desenvolupaments i validacions han de ser clarament diferenciades i no formar part d'altres projectes, aquestes despeses no poden incloure's en cap altre expedient d'ajudes.  
Com a desenvolupament experimental no s'inclouen les modificacions habituals o periòdiques efectuades en els productes, línies de producció, processos de fabricació, serveis existents i altres operacions en curs, encara que aquestes modificacions puguen representar millores d'aquests.  
c) Estudi de viabilitat: l'avaluació i anàlisi del potencial d'un projecte, amb l'objectiu de donar suport al procés de presa de decisions de forma objectiva i racional i descobrir els seus punts forts i febles, i les seues oportunitats i amenaces, així com de determinar els recursos necessaris per a dur-lo a terme i, en última instància, les seues perspectives d'èxit.  
  
Article 27. Costos subvencionables  
27.1. Els costos bonificables dels projectes d'investigació i desenvolupament s'assignaran a una de les categories específiques i seran els següents:  
a) Serveis d'assessorament:  
a.1. Costos d'investigació contractual.  
a.2. Costos de consultoria i serveis equivalents destinats de manera exclusiva a l'activitat de recerca i desenvolupament objecte d'aquesta modalitat.  
b) Coneixements tècnics i patents:  
Costos de coneixements tècnics i patents adquirits o obtinguts per llicència de fonts externes a preu de mercat, sempre que l'operació s'haja realitzat en condicions de plena competència.  
c) Amortització d'instrumental i equipament, edificis i terrenys, si escau:  
c.1. Costos d'instrumental i equipament en la mesura i durant el temps en què s'utilitzen en el projecte d'investigació i desenvolupament presentat. En cas que l'instrumental i el material no s'utilitzen en tota la seua vida útil per als projectes d'investigació, només es consideraran bonificables els costos d'amortització que corresponguen a la duració de cadascun dels projectes d'investigació calculats segons les bones pràctiques comptables.  
Les despeses d'amortització d'instrumental i equipament que estiguen directament relacionades amb els objectius dels projectes podran bonificar-se sempre que es complisquen les condicions següents:  
c.1.1. L'adquisició dels béns amortitzats no ha sigut objecte de qualsevol altra subvenció.  
c.1.2. Els càlculs d'amortització s'efectuen de conformitat amb les normes de comptabilitat pertinents.  
c.1.3. La despesa es referisca exclusivament al període elegible dels projectes.  
c.2. Costos d'edificis i terrenys:  
En la mesura i durant el període en què s'utilitzen per al projecte; pel que fa als edificis, únicament es consideraran bonificables els costos d'amortització corresponents a la duració del projecte, calculats d'acord amb els principis comptables generalment acceptats; en el cas dels terrenys, seran bonificables els costos de traspàs comercial o els costos de capital en què efectivament s'haja incorregut.  
  
d) Matèries primeres, materials i altres aprovisionaments:  
Costos de consumibles, matèries primeres, materials i altres aprovisionaments que es deriven directament de l'activitat de recerca i desenvolupament objecte dels projectes, així com altres subministraments necessaris, incloent-hi aquells que permeten la realització de proves demostratives.  
e) Recursos humans:  
Despeses del personal (cost salarial brut, i cost de la Seguretat Social a càrrec de l'empresa) de personal investigador, personal tècnic i personal auxiliar, en la mesura i percentatge de dedicació als projectes d'investigació.  
f) Despeses generals:  
Despeses generals i altres despeses d'explotació addicionals (assessorament, auditories, assegurances, manteniments, despeses de gestió, costos de transferència de coneixements i comunicació, costos d'homologació, etc.), que es deriven directament del projecte.  
27.2. En els estudis de viabilitat seran costos finançables elegibles els costos de l'estudi.  
  
Article 28. Intensitat de les ajudes  
28.1. La intensitat màxima de l'ajuda es calcularà aplicant els percentatges indicats a continuació sobre els costos bonificables:  
a) Costos relatius a les activitats d'investigació industrial: 50 %, amb els increments previstos en l'article 25.6 del Reglament (UE) núm. 651/2014 de la Comissió.  
b) Costos relatius a les activitats de desenvolupament experimental: 25 %, amb els increments previstos en l'article 25.6 del Reglament (UE) núm. 651/2014 de la Comissió.  
c) Costos relatius a estudis de viabilitat: 50 %, amb els increments previstos en l'article 25.7 del Reglament (UE) núm. 651/2014 de la Comissió.  
28.2. Tots els costos subvencionables s'associaran a una categoria específica d'investigació industrial, de desenvolupament experimental, o estudi de viabilitat, la qual cosa suposa que les diferents tasques en què se subdividisca el projecte hauran de classificar-se com a pertanyents a una d'aquestes categories anteriors.  
28.3. La concreció d'aquestes actuacions es descriurà a aquest efecte en una memòria tècnica valorada que es presentarà juntament amb la sol·licitud d'ajuda.  
  
Article 29. Llindars de les ajudes  
29.1. L'import de les ajudes regulades en aquest capítol no podrà excedir en cap cas dels imports següents:  
a) Si es tracta d'un projecte predominantment d'investigació industrial: 20 milions d'euros per empresa i per projecte; és a dir, quan més de la meitat dels costos bonificables del projecte es generen a través d'activitats classificades en la categoria d'investigació industrial.  
  
b) Si es tracta d'un projecte predominantment de desenvolupament experimental: 15 milions d'euros per empresa i per projecte; és a dir, quan més de la meitat dels costos subvencionables del projecte es generen a través d'activitats classificades en aquesta categoria.  
c) Ajudes per a estudis de viabilitat previs a les activitats d'investigació: 7,5 milions d'euros per estudi;  
29.2. Aquests llindars no podran ser eludits mitjançant la divisió artificial dels projectes d'ajuda.  
  
  
  
  
  
  
  
  
CAPÍTOL II  
Finançament bonificat per a projectes d'inversió empresarial   
que promoguen el desenvolupament i consolidació   
del teixit empresarial productiu, especialment industrial,  
 així com la creació i manteniment de l'ocupació  
  
Article 30. Empreses sol·licitants  
30.1. Podran sol·licitar el finançament bonificat regulat en aquest capítol les empreses que realitzen projectes d'inversió en el marc establit en l'article 2 d'aquesta ordre, incloses en l'àmbit d'aplicació de les ajudes regionals determinat en l'article 13 i la condicionalitat establida en l'article 14, tots dos de la secció 1. Ajudes de finalitat regional, del Reglament (UE) núm. 651/2014 de la Comissió; i complisquen els requisits específics que s'estableixen en aquest capítol.  
  
30.2. Aquest règim d'exempció no s'aplicarà a:  
a) Les ajudes que afavorisquen les activitats dels sectors de l'acer, el carbó, la construcció naval o les fibres sintètiques;  
b) Les ajudes al sector dels transports, així com a les infraestructures connexes, i a la producció, la distribució i les infraestructures d'energia, amb excepció de les ajudes a la inversió a les regions ultraperifèriques i els règims d'ajudes de funcionament de finalitat regional;  
  
c) Les ajudes regionals en forma de règims dirigits a un nombre limitat de sectors específics d'activitat econòmica; els règims dirigits a activitats turístiques, a les infraestructures de banda ampla o a la transformació i comercialització de productes agrícoles no es consideraran dirigits a sectors específics d'activitat econòmica;  
  
d) Les ajudes regionals de funcionament concedides a empreses les activitats principals de les quals estiguen incloses en l'àmbit de la secció K «Activitats financeres i d'assegurances» de la NACE Rev. 2 o a empreses que realitzen activitats intragrup i les activitats principals de les quals estiguen incloses en les categories 70.10 «Activitats de les seus centrals» o 70.22 «Altres activitats de consultoria de gestió empresarial» de la NACE Rev. 2.».  
30.3. De conformitat amb el que es preveu en l'article del Reglament (UE) núm. 651/2014 de la Comissió, les ajudes regionals solo es concediran en les zones assistides de la Comunitat Valenciana segons el Mapa d'ajudes regionals vigent en aplicació de l'article 107, apartat 3, lletra c) del Tractat de funcionament de la Unió Europea, i en relació amb això, les ajudes a grans empreses només es concediran per a una inversió inicial en favor d'una nova activitat econòmica en la zona de què es tracte. Respecte de les pimes les ajudes podran concedir-se per a qualsevol forma d'inversió inicial, i no únicament per a aquelles que suposen una nova activitat econòmica en la zona de què es tracte.  
  
Aquest llindar no podrà ser eludit mitjançant la divisió artificial dels projectes d'ajuda.  
  
Article 31. Requisits dels projectes d'inversió  
31.1. Els projectes d'inversió susceptibles de rebre finançament bonificat hauran de reunir, a més dels establits en l'article 2, els requisits següents:  
a) El projecte ha de ser viable des del punt de vista tècnic, econòmic, financer, mediambiental i laboral; i a aquest efecte es presentarà un Informe de viabilitat que aborde aquests aspectes.  
b) Els actius adquirits han de ser nous, excepte per a les pimes o en el cas de l'adquisició d'un establiment en situació de tancament.  
  
c) Els costos d'adquisició de béns d'equip de segona mà seran subvencionables sempre que complisquen els requisits següents:  
c.1. Que conste una declaració de la part venedora sobre l'origen dels béns i sobre que aquests no han sigut objecte de cap subvenció nacional o comunitària.  
c.2. Que el preu no siga superior al valor de mercat i siga inferior al cost dels béns nous similars, acreditant-se aquests extrems mitjançant certificació d'entitat taxadora independent.  
d) La inversió ha de respondre a una composició equilibrada entre els seus diferents conceptes, d'acord amb l'activitat de què es tracte i d'acord amb el que establisca la convocatòria.  
e) Els projectes de creació d'un establiment i d'ampliació de la capacitat d'un establiment existent hauran de comportar la creació de nous llocs de treball. La creació de nous llocs de treball en l'establiment objecte de la subvenció, compliran els termes següents:  
  
e.1. Que es referisca a l'activitat a la qual es destina la inversió.  
e.2. Que la seua creació es produïsca en el període transcorregut des de la sol·licitud fins a la finalització del període de vigència de la concessió.  
e.3. Les modalitats contractuals hauran de correspondre necessàriament a contractes indefinits, tant a temps complet, com a temps parcial, per als quals s'establirà l'equivalència corresponent.  
e.4. En el cas de cooperatives de treball associat, societats anònimes laborals i societats limitades laborals, es computaran com a llocs de treball els corresponents a les persones sòcies treballadores.  
  
f) Tots els projectes han de mantindre els llocs de treball creats i aquells que tenia abans de realitzar la inversió, durant 3 anys després de la finalització del termini de vigència.  
g) En el cas d'ajudes concedides per a una transformació fonamental en el procés de producció, els costos subvencionables hauran de superar l'amortització dels actius relatius a l'activitat que es modernitzarà en els tres exercicis fiscals anteriors. En el cas d'ajudes concedides per a una diversificació d'un establiment existent, els costos subvencionables hauran de superar com a mínim el 200 % del valor comptable dels actius que es reutilitzen, registrats en l'exercici fiscal anterior a l'inici dels treballs.  
h) Una vegada completada, la inversió haurà de mantindre's en la zona beneficiària almenys durant cinc anys, o almenys durant tres anys en el cas de pimes. Això no impedirà la substitució d'instal·lacions o equips que hagen quedat obsolets o s'hagen avariat dins d'aquest període, sempre que l'activitat econòmica es mantinga en la zona de què es tracte durant el període mínim pertinent.  
i) No obstant això que disposa l'article 16 d'aquestes normes, el beneficiari de les ajudes d'aquesta modalitat haurà d'aportar una contribució financera mínima del 25 % dels costos subvencionables, bé a través dels seus propis recursos, bé mitjançant finançament extern exempt de qualsevol tipus d'ajuda pública.  
j) En les ajudes concedides a l'empara del present capítol, el beneficiari haurà de confirmar que no s'ha traslladat a l'establiment en el qual tindrà lloc la inversió inicial per a la qual se sol·licita l'ajuda en els dos anys anteriors a la sol·licitud de l'ajuda i comprometre's a no fer-ho durant un període de dos anys des que s'haja completat la inversió inicial per a la qual se sol·licita l'ajuda.  
k) En allò no previst en els punts anteriors, caldrà ajustar-se al que es disposa en l'article 14 del Reglament (UE) núm. 651/2014 de la Comissió.  
  
Article 32. Costos subvencionables  
32.1. En aquesta modalitat, es consideraran costos subvencionables dels previstos en l'article 11 d'aquestes normes generals, les inversions en actius fixos materials i immaterials i les despeses que siguen necessàries per al desenvolupament del projecte que consistisquen en:  
a) Terrenys: l'adquisició dels terrenys necessaris per a la implantació del projecte, per un import que no excedisca del 10 % de la despesa total bonificable.  
b) Obra civil, que pot incloure les inversions següents:  
b.1. Les portades i connexions de serveis.  
b.2. La urbanització i obres exteriors adequades a les necessitats del projecte.  
b.3. L'edificació i condicionament d'obra civil en: oficines, laboratoris, serveis socials i sanitaris del personal, emmagatzematge de matèries primeres, edificis de producció, edificis de serveis industrials, emmagatzematge de productes acabats i altres obres vinculades al projecte.  
c) Béns d'equip, que pot incloure les inversions següents:  
c.1. Els béns d'equip consistents en maquinària de procés, generadors tèrmics, elements i equips de transport interior, adaptació dels vehicles especials de transport exterior, equips de mesura i control, mitjans de protecció del medi ambient i mitjans i equips de prevenció de riscos laborals.  
c.2. Els béns d'equip necessaris per a serveis d'electricitat, gas, subministrament d'aigua potable, instal·lacions de seguretat, depuració d'aigües residuals i altres lligats al projecte.  
d) Els treballs de planificació, enginyeria de projecte i direcció facultativa dels treballs.  
e) Altres inversions en actius fixos materials, com ara equipaments informàtics, mobiliari d'oficina, utillatges, etc.  
f) Altres inversions en actius immaterials, per un import que no excedisca del 50 % de la despesa total subvencionable, consistents en l'adquisició de patents, llicències d'explotació o de coneixements tècnics no patentats sempre que reunisquen els requisits següents:  
f.1. Utilitzar-se exclusivament en l'establiment beneficiari de l'ajuda;  
f.2. Ser amortitzables;  
f.3. Adquirir-se en condicions de mercat a tercers no relacionats amb el comprador, i  
f.4. Incloure's en els actius de l'empresa beneficiària i romandre associats amb el projecte al qual es destina l'ajuda durant almenys cinc anys, o tres anys en el cas de les pimes.  
En el cas de les grans empreses, els costos dels actius immaterials únicament seran subvencionables fins a un límit del 50 % del total dels costos d'inversió subvencionables del projecte per a la inversió inicial.  
  
32.2. Per al cas d'adquisició de terrenys i béns immobles l'import bonificable no podrà superar el valor de mercat, la qual cosa haurà d'acreditar-se mitjançant un certificat d'entitat taxadora independent degudament acreditada i inscrita en el registre oficial del Banc d'Espanya. No seran subvencionables les adquisicions dels terrenys o béns immobles que pertanguen o hagen pertangut al beneficiari o a una entitat vinculada.  
32.3. No es considerarà incomplida l'obligació de destinació referida en l'apartat anterior quan:  
a) Tractant-se de béns no inscriptibles en un registre públic, siguen substituïts per uns altres que servisquen en condicions anàlogues a la finalitat per a la que es va concedir la subvenció i aquest ús es mantinga fins a completar el període establit, sempre que la substitució haja sigut autoritzada per l'òrgan gestor.  
b) Tractant-se de béns inscriptibles en un registre públic, el canvi de destinació, alienació o gravamen siga autoritzat per l'òrgan gestor. En aquest supòsit, la persona adquirent assumirà l'obligació de destinació dels béns pel període restant i, en cas d'incompliment d'aquesta, del reintegrament de la bonificació.  
  
Article 33. Determinació de la quantia de la bonificació  
33.1. La intensitat d'ajuda en equivalent de subvenció brut no haurà de ser superior al 10 % a Alacant, Castelló i València (excepte València, capital).  
33.2. Quan la intensitat d'ajuda es calcule sobre la base de la combinació dels costos finançables elegibles d'inversió en actius materials o immaterials i dels costos salarials derivats de la creació d'ocupació com a conseqüència d'una inversió inicial, calculats durant un període de dos anys; la intensitat màxima d'ajuda no haurà de superar l'import més favorable resultant de l'aplicació d'aquesta intensitat sobre la base dels costos d'inversió o els costos salarials.  
  
33.3. En els grans projectes d'inversió (costos subvencionables superiors a 50 milions d'euros), l'import de la bonificació no podrà excedir de l?«import ajustat de l'ajuda», calculat conformement a la fórmula següent:  
Import màxim de l'ajuda = R × (A + 0,50 × B + 0 × C),  
Sent  
R: la intensitat màxima d'ajuda aplicable en la zona en qüestió, establida en el mapa d'ajudes regionals aprovat i vigent, exclosa la intensitat d'ajuda incrementada per a les pime,  
A: els 50 milions EUR inicials dels costos subvencionables,  
B: la part dels costos subvencionables compresos entre 50 i 100 milions EUR, i  
C: la part dels costos subvencionables per damunt de 100 milions EUR;  
  
  
CAPÍTOL III  
Finançament bonificat per a projectes d'inversió  
 empresarial que afavorisquen un model econòmic   
sostenible mediambientalment  
  
Article 34. Activitats susceptibles de rebre finançament bonificat  
  
34.1. Les inversions productives objecte d'aquesta modalitat, en el marc establit en l'article 2 d'aquestes normes generals, s'adequaran a les tipologies d'actuació regulades en els articles 36 i 38 de la secció 7. Ajudes per a la protecció del medi ambient, del Reglament (UE) núm. 651/2014 de la Comissió; i complisquen els requisits específics que s'estableixen en el present capítol.  
a) Inversions que permeten a les empreses anar més enllà de les normes de la Unió en matèria de protecció mediambiental o incrementar el nivell de protecció mediambiental en absència de normes de la Unió, regulades en l'article 36 del Reglament (UE) núm. 651/2014 de la Comissió.  
a.1. Aquestes inversions hauran de complir una de les condicions següents:  
a.1.1. Permetre a l'empresa beneficiària incrementar el nivell de protecció mediambiental derivat de les seues activitats superant les normes de la Unió aplicables, independentment de l'existència de normes nacionals obligatòries més estrictes que les de la Unió;  
a.1.2. Permetre a l'empresa beneficiària augmentar el nivell de protecció mediambiental derivat de les seues activitats en absència de normes de la Unió.  
a.2. No es concediran ajudes en cas que les inversions es realitzen per a adequar-se a normes de la Unió ja adoptades que no estiguen encara en vigor.  
b) Inversions destinades a mesures d'eficiència energètica. No seran subvencionables les millores que es realitzen perquè l'empresa s'adeqüe a normes de la Unió ja adoptades, fins i tot si encara no estan en vigor, regulades en l'article 38 del Reglament (UE) núm. 651/2014 de la Comissió.  
34.2. La concreció d'aquestes actuacions es descriurà a aquest efecte en una memòria tècnica valorada que es presentarà juntament amb la sol·licitud d'ajuda.  
  
Article 35. Costos subvencionables  
35.1. Seran costos bonificables per tipus d'inversió els següents:  
a) Per al cas d'inversions que permeten anar més enllà de les normes de la Unió en matèria de protecció mediambiental o incrementar el nivell de protecció mediambiental en absència de normes de la Unió:  
  
a.1. Quan els costos de la inversió en protecció mediambiental puguen identificar-se en els costos totals de la inversió com a inversió separada, aquests costos relacionats amb la protecció del medi ambient;  
  
a.2. En tots els altres casos d'aquest apartat a, els costos de la inversió en protecció mediambiental es determinaran per referència a una inversió similar, menys respectuosa amb el medi ambient, que s'hauria pogut realitzar de forma creïble sense l'ajuda; la diferència entre els costos de totes dues inversions determinarà el cost relacionat amb la protecció mediambiental i serà el cost bonificable.  
b) Per al cas d'inversions destinades a mesures d'eficiència energètica:  
b.1. Quan els costos de la inversió en eficiència energètica puguen identificar-se en els costos totals de la inversió com a inversió separada, aquests costos relacionats amb l'eficiència energètica seran bonificables;  
b.2. En tots els altres casos d'aquest apartat b, els costos de la inversió en eficiència energètica es determinaran per referència a una inversió similar, que implique menor eficiència energètica, que s'hauria pogut realitzar de forma creïble sense l'ajuda; la diferència entre els costos de totes dues inversions determinarà el cost relacionat amb l'eficiència energètica i serà el cost subvencionable.  
c) Els costos que no estiguen directament vinculats a la consecució d'un nivell més elevat de protecció mediambiental i/o d'eficiència energètica no seran bonificables.  
35.2. Els conceptes subvencionables i paràmetres d'elegibilitat exposats en els paràgrafs anteriors seran aplicables a inversions en béns d'equip i instal·lacions auxiliars, així com les inversions que siguen necessàries per al muntatge i posada en marxa d'aquests equips i instal·lacions auxiliars elegibles.  
  
Article 36. Intensitat de l'ajuda  
36.1. La intensitat màxima de l'ajuda es calcularà aplicant els percentatges indicats a continuació sobre els costos bonificables:  
a) Inversions que permeten anar més enllà de les normes de la Unió en matèria de protecció mediambiental o incrementar el nivell de protecció mediambiental en absència de normes de la Unió: 40 % dels costos bonificables, amb els increments previstos en l'article 36.7 del (UE) núm. 651/2014 de la Comissió.  
b) Inversions destinades a mesures d'eficiència energètica: 30 % dels costos bonificables, amb els increments previstos en l'article 38.5 del Reglament (UE) núm. 651/2014 de la Comissió.  
36.2. Les intensitats d'ajuda anteriors s'incrementaran directament en 5 punts percentuals en totes les zones de la Comunitat Valenciana, excepte la ciutat de València, per complir amb les condicions de l'article 107, apartat 3, lletra c), del Tractat de funcionament de la Unió Europea.  
  
  
Article 37. Llindars de les ajudes  
37.1. L'import de les ajudes regulades en aquest capítol no podrà excedir en cap cas de 15 milions d'euros per empresa i projecte d'inversió.  
37.2. Aquest llindar no podrà ser eludit mitjançant la divisió artificial dels projectes d'ajuda.  
  
  
CAPÍTOL IV  
Finançament bonificat per a projectes d'inversió   
desenvolupats per les petites i mitjanes empreses  
  
Article 38. Activitats susceptibles de rebre finançament bonificat  
  
38.1. Les inversions productives objecte d'aquesta modalitat, en el marc establit en l'article 2 d'aquestes normes generals, s'adequaran a les tipologies d'actuació següents que es corresponen amb les regulades en l'article 17 de la secció 2. Ajudes a les pimes, del Reglament (UE) núm. 651/2014 de la Comissió; i complisquen els requisits específics que s'estableixen en el present capítol.  
38.2. Per a ser considerades costos bonificables a l'efecte del present article, les inversions hauran de consistir en:  
a) Una inversió en actius materials o immaterials per a la creació d'un nou establiment, l'ampliació d'un establiment existent, la diversificació de la producció d'un establiment en nous productes addicionals o un canvi essencial en el procés general de producció d'un establiment existent, o  
b) L'adquisició d'actius pertanyents a un establiment, quan es complisquen les condicions següents:  
· que l'establiment haja tancat o hauria tancat si no s'haguera adquirit,  
· que els actius siguen adquirits a un tercer no relacionat amb el comprador,  
· que l'operació tinga lloc en condicions de mercat.   
Quan un membre de la família del propietari inicial o un empleat es faça càrrec d'una petita empresa, no s'aplicarà la condició que els actius hagen de ser adquirits a tercers no relacionats amb el comprador. La mera adquisició de les accions d'una empresa no constituirà una inversió.  
38.3. Els actius immaterials hauran de complir totes les condicions següents:  
a) s'utilitzaran exclusivament en l'establiment beneficiari de l'ajuda;  
b) es consideraran actius amortitzables;  
c) s'adquiriran en condicions de mercat a tercers no relacionats amb el comprador;  
d) estaran inclosos en els actius de l'empresa durant almenys tres anys.  
38.4. L'ocupació creada directament per un projecte d'inversió haurà de complir les condicions següents:  
a) haurà de crear-se en els tres anys següents a la finalització de la inversió;  
b) es produirà un increment net del nombre d'empleats en l'establiment de què es tracte, comparat amb la mitjana dels últims 12 mesos;  
  
c) haurà de mantindre's durant un període mínim de tres anys a partir de la data en què s'haja cobert el lloc per primera vegada.  
  
Article 39. Costos subvencionables  
Seran costos bonificables per tipus d'inversió els següents:  
a) els costos de la inversió en actius materials i immaterials;  
b) els costos salarials estimats relatius a l'ocupació creada directament pel projecte d'inversió, calculats al llarg d'un període de dos anys  
  
.  
Article 40. Intensitat de l'ajuda  
La intensitat de l'ajuda no haurà d'excedir:  
a) del 20 % dels costos subvencionables en el cas de les petites empreses;  
b) del 10 % dels costos subvencionables en el cas de les mitjanes empreses  
  
Article 41. Llindars de les ajudes  
41.1. L'import de les ajudes regulades en aquest capítol no podrà excedir en cap cas de 7,5 milions d'euros per empresa i projecte d'inversió.  
41.2. Els llindars fixats o previstos en l'apartat 41.1 no podran ser eludits mitjançant la divisió artificial dels règims d'ajudes o dels projectes d'ajuda.  
  
  
CAPÍTOL V  
Finançament bonificat per a projectes d'inversió empresarial centrats en la construcció i explotació d'infraestructures culturals,   
esportives i recreatives multifuncionals  
  
Article 42. Activitats susceptibles de rebre finançament bonificat  
  
42.1. Les inversions productives objecte d'aquesta modalitat, en el marc establit en l'article 2 d'aquestes normes generals, s'adequaran a les tipologies d'actuació següents que es corresponen amb les regulades en l'article 53 de la secció 11. Ajudes a la cultura i la conservació del patrimoni, i en l'article 55 de la secció 12. Ajudes a infraestructures esportives i recreatives multifuncionals del Reglament (UE) núm. 651/2014 de la Comissió; i complisquen els requisits específics que s'estableixen en el present capítol.  
42.2. Els projectes d'inversió susceptibles de rebre finançament bonificat poden acollir-se a les modalitats següents:  
a) ajudes a la inversió, en particular per a la construcció o millora d'infraestructures culturals, entenent per tals museus, arxius, biblioteques, centres o espais artístics i culturals, teatres, teatres d'òpera, sales de concert, i altres infraestructures artístiques i culturals similars;  
  
b) ajudes a la inversió, en particular per a la construcció o millora d'infraestructures esportives i recreatives multifuncionals;  
42.3. Respecte a les infraestructures esportives i recreatives multifuncionals, es tindran en compte els aspectes següents:  
a) Les infraestructures esportives no seran per a ús exclusiu d'un únic usuari esportiu professional. Haurà de destinar-se anualment almenys un 20 % de la seua capacitat a altres usuaris esportius professionals o no professionals. Si la infraestructura és utilitzada simultàniament per diversos usuaris, es calcularan les fraccions temporals d'utilització corresponents.  
b) Les infraestructures recreatives multifuncionals consistiran en instal·lacions recreatives de caràcter multifuncional que oferisquen, en particular, serveis culturals i recreatius, a excepció dels parcs d'atraccions i les instal·lacions hoteleres.  
c) L'accés a les infraestructures esportives o recreatives multifuncionals estarà obert a diversos usuaris i es concedirà sobre una base transparent i no discriminatòria. Les empreses que hagen finançat almenys un 30 % dels costos d'inversió de la infraestructura podran beneficiar-se d'accés preferent en condicions més favorables, sempre que aquestes condicions es facen públiques.  
d) Si la infraestructura esportiva és utilitzada per clubs esportius professionals, els estats membres vetlaran perquè el règim de preus per la seua utilització es faça públic.  
e) Qualsevol concessió o un altre tipus d'atribució a tercers per a construir, millorar i/o explotar una infraestructura esportiva o recreativa multifuncional es realitzarà sobre una base oberta, transparent i no discriminatòria, tenint degudament en compte les normes de contractació pública aplicables.  
  
Article 43. Costos subvencionables  
43.1. En les ajudes a la inversió per a la construcció i millora d'infraestructures culturals, seran bonificables els costos d'inversió en actius materials i immaterials, en particular:  
a) els costos de construcció, rehabilitació, adquisició, conservació o millora d'infraestructures, si almenys el 80 % de la capacitat temporal o espacial anual es destina a finalitats culturals;  
b) els costos d'adquisició, inclosa la cessió o reubicació física de patrimoni cultural;  
c) els costos de protecció, conservació, restauració i rehabilitació del patrimoni cultural material i immaterial, inclosos els costos addicionals d'emmagatzematge en condicions adequades, eines especials, materials i els costos de documentació, investigació, digitalització i publicació;  
d) els costos necessaris per a millorar l'accessibilitat del públic al patrimoni cultural, inclosos els costos de digitalització i altres noves tecnologies, els costos de millora de l'accessibilitat per a persones amb necessitats especials (en particular, rampes i ascensors per a persones amb discapacitat, indicacions en Braille i exposicions interactives en els museus) i de foment de la diversitat cultural respecte a les presentacions, els programes i els visitants;  
e) els costos de projectes i activitats culturals, programes de cooperació i intercanvi i subvencions, inclosos els costos dels procediments de selecció, els costos de promoció i els costos directament derivats del projecte.  
43.2. En les ajudes a la inversió per a infraestructures esportives i recreatives multifuncionals, seran subvencionables els costos d'inversió en actius materials i immaterials.  
  
Article 44. Intensitat de l'ajuda  
44.1. En les ajudes a la inversió per a la construcció i millora d'infraestructures culturals, l'import de l'ajuda no haurà d'excedir de la diferència entre els costos bonificables i el benefici d'explotació de la inversió. El benefici d'explotació es deduirà dels costos bonificables ex-ante, sobre la base de previsions realistes, o mitjançant un mecanisme de reemborsament. L'operador de la infraestructura estarà autoritzat a conservar un benefici raonable durant el període de referència. No obstant això, per a les ajudes que no superen 1 milió EUR, l'import màxim de l'ajuda podrà fixar-se en el 80 % dels costos bonificables.  
  
44.2. En les ajudes a la inversió per a infraestructures esportives i recreatives multifuncionals, l'import de l'ajuda no haurà d'excedir de la diferència entre els costos subvencionables i el benefici d'explotació de la inversió. El benefici d'explotació es deduirà dels costos subvencionables ex-ante, sobre la base de previsions realistes, o mitjançant un mecanisme de reemborsament. No obstant això, per a les ajudes que no superen 1 milió EUR, l'import màxim de l'ajuda podrà fixar-se en el 80 % dels costos bonificables.  
  
Article 45. Llindars de les ajudes  
45.1. L'import de les ajudes a la inversió en cultura i conservació del patrimoni no podrà excedir en cap cas de 100 milions d'euros per empresa i projecte d'inversió.  
45.2. L'import de les ajudes a la inversió en infraestructures esportives i recreatives multifuncionals regulades en aquest capítol no podrà excedir en cap cas de 15 milions EUR o els costos totals que superen 50 milions EUR per projecte d'inversió i empresa.  
45.3. Els llindars fixats o previstos en l'apartat 41.1 no podran ser eludits mitjançant la divisió artificial dels règims d'ajudes o dels projectes d'ajuda.  
TÍTOL IV  
Modalitats de finançament acollides al Reglament (UE) núm. 1407/2013 de la Comissió de 18 de desembre de 2013 relatiu   
a l'aplicació dels articles 107 i 108 del Tractat   
de Funcionament de la Unió Europea   
a les ajudes de minimis (DOUE L 352 de 24.12.2013)  
  
CAPÍTOL I  
Finançament bonificat per a projectes d'inversió empresarial, necessitats de capital circulant i refinançament del deute  
  
Article 46. Tipologia de projectes i costos subvencionables  
46.1. Els projectes finançables sota aquesta modalitat de finançament bonificat se subjectaran al que s'estableix en l'article 2 d'aquestes normes generals.  
46.2. Només seran considerats com a costos subvencionables els següents:  
a) Actius materials i immaterials amb caràcter general associats al projecte: adquisició de terrenys, obres, equipament vinculat a les tecnologies de la informació i la comunicació, etc.  
b) Equipament productiu, consistent en maquinària, instal·lacions tècniques, eines o utillatge.  
c) Mobiliari.  
d) Vehicles industrials i elements de transport afectes a l'explotació fins un màxim de 15.000 euros. Al respecte, l'adquisició de vehicles de transport de mercaderies per carretera no es consideraran en cap cas com a despesa finançable elegible als efectes de la present convocatòria.  
  
e) Registre de marques, patents, models d'utilitat i dissenys industrials, marcatge CE o altres formes d'homologació o normalització de productes.  
f) Serveis externs necessaris per a la implantació de solucions vinculades a les inversions realitzades.  
g) Costos de consumibles, matèries primeres, materials i altres aprovisionaments, així com altres subministraments necessaris per al desenvolupament de l'activitat de l'empresa.  
h) Despeses del personal (cost salarial brut, i cost de la Seguretat Social a càrrec de l'empresa).  
i) Despeses generals i altres despeses d'explotació addicionals (assessorament, auditories, assegurances, manteniments, despeses de gestió, costos de transferència de coneixements i comunicació, costos d'homologació, etc.), que es deriven directament de l'activitat de l'empresa.  
j) Despeses derivades del lloguer de locals comercials o centres de producció.  
k) Adquisició de participacions empresarials  
l) Quotes d'amortització i interessos de préstecs en vigor en el moment de la concessió del finançament  
m) Comissions carregades al beneficiari del finançament per un banc o una SGR a fi d'atorgar l'aval requerit per l'IVF en el marc de les convocatòries publicades a l'empara d'aquestes normes generals.  
  
46.3 Els costos derivats del refinançament del deute, renovació de la capacitat productiva i reposició d'actius circulants, en els quals incorren empreses que no operen al sector de la producció primària de productes agrícoles, a l'objecte de pal·liar els danys causats per catàstrofes naturals, incendis o qualsevol altre tipus d'accidents fortuïts o derivats d'un supòsit de força major, s'acolliran en tot cas a aquesta modalitat de préstec.  
  
Article 47. Aplicació el que es disposa en el Reglament (UE) núm. 1407/2013, de 18 de desembre:  
47.1. Per als projectes empresarials finançats a l'empara d'aquesta modalitat de préstecs, serà aplicable el Reglament (UE) núm. 1407/2013 de la Comissió, de 18 de desembre de 2013 relatiu a l'aplicació dels articles 107 i 108 del Tractat de funcionament de la Unió Europea a les ajudes de minimis.  
47.2. L'import total de les ajudes de minimis que es pot atorgar a una única empresa no pot excedir de 200.000,00 euros durant qualsevol període de tres exercicis fiscals (l'actual i els dos anteriors), o de 100.000,00 euros en el cas de les empreses que operen en el sector de transport de mercaderies per carretera. Aquestes quantitats estan expressades en termes bruts, és a dir, abans de qualsevol deducció en concepte de fiscalitat.  
47.3. Els sol·licitants de l'ajuda han de presentar per escrit una declaració mitjançant la qual declaren les altres ajudes de minimis rebudes durant els dos exercicis fiscals anteriors i l'exercici fiscal en curs que estiguen subjectes a aquest Reglament o a qualsevol reglament de minimis.  
47.4. En el cas de fusions o adquisicions d'empreses, totes les ajudes de minimis atorgades amb anterioritat a qualsevol de les empreses que es fusionen es tindran en compte per a determinar si l'atorgament d'una nova ajuda de minimis a la nova empresa o a l'empresa adquirent supera el límit màxim pertinent.  
47.5. No podran ser beneficiàries de les línies i programes de finançament bonificat, acolliments al Reglament (UE) 1407/2013, de 18 de desembre:  
a) Les empreses que operen en els sectors de la pesca i l'aqüicultura, regulat pel Reglament (CE) núm. 104/2000 del Consell.  
b) Les empreses que operen en el sector de la transformació i comercialització de productes agrícoles en els casos següents:  
· Quan l'import de l'ajuda es determine en funció del preu o de la quantitat de productes d'aquest tipus adquirits a productors primaris o comercialitzats per les empreses interessades.  
· Quan l'ajuda estiga supeditada al fet que una part o la seua totalitat es repercuteix en productes primaris (camperols).  
c) Les activitats relacionades amb l'exportació a països tercers o estats membres, és a dir, les ajudes directament vinculades a les quantitats exportades, a l'establiment i explotació d'una xarxa de distribució o a altres despeses corrents vinculades a l'activitat exportadora.  
  
d) Les ajudes condicionades a la utilització de productes nacionals en comptes d'importats.  
47.6. Tampoc podrà aprovar-se sol·licituds de finançament bonificat en raó al Reglament 1407/2013 per a les empreses dedicades a la producció primària de productes agrícoles.  
  
  
TÍTOL V  
Modalitats de finançament acollides al Reglament (UE) núm. 1408/2013 de la Comissió de 18 de desembre, modificat pel Reglament 2019/316 de la Comissió de 21 de febrer de 2019, relatiu a l'aplicació dels articles 107 i 108 del Tractat de Funcionament de la Unió Europea a les ajudes de minimis   
al sector agrícola (DOUE L 352 de 24.12.2013)  
  
CAPÍTOL I  
Finançament bonificat per a projectes d'inversió empresarial, necessitats de capital circulant i refinançament del deute, desenvolupats per empreses dedicades a la producció   
primària de productes agrícoles  
  
Article 48. Empreses beneficiàries  
48.1. Són beneficiàries d'aquesta modalitat de préstec les empreses dedicades a la producció primària de productes agrícoles.  
  
Article 49. Tipologia de projectes i costos subvencionables  
49.1. Els projectes finançables sota aquesta modalitat de finançament bonificat se subjectaran al que s'estableix en l'article 2 d'aquestes normes generals.  
49.2. Només seran considerats com a costos subvencionables els següents:  
a) Actius materials i immaterials amb caràcter general associats al projecte: adquisició i condicionament de terrenys, obres, equipament vinculat a les tecnologies de la informació i la comunicació, etc.  
  
b) Equipament productiu, consistent en maquinària, instal·lacions tècniques, eines o utillatge.  
c) Mobiliari.  
d) Vehicles industrials i elements de transport afectes a l'explotació fins un màxim de 15.000 euros. Al respecte, l'adquisició de vehicles de transport de mercaderies per carretera no es consideraran en cap cas com a despesa finançable elegible als efectes de la present convocatòria.  
e) Registre de marques, patents, models d'utilitat i dissenys industrials, marcatge CE o altres formes d'homologació o normalització de productes.  
f) Serveis externs necessaris per a la implantació de solucions vinculades a les inversions realitzades.  
g) Costos de consumibles, matèries primeres, materials i altres aprovisionaments, així com altres subministraments necessaris per al desenvolupament de l'activitat de l'empresa.  
h) Despeses del personal (cost salarial brut, i cost de la Seguretat Social a càrrec de l'empresa).  
i) Despeses generals i altres despeses d'explotació addicionals (assessorament, auditories, assegurances, manteniments, despeses de gestió, costos de transferència de coneixements i comunicació, costos d'homologació, etc.), que es deriven directament de l'activitat de l'empresa.  
j) Despeses derivades del lloguer de locals comercials o centres de producció.  
k) Adquisició de participacions empresarials.  
l) Quotes d'amortització i interessos de préstecs en vigor en el moment de la concessió del finançament.  
m) Comissions carregades al beneficiari del finançament per un banc o una SGR a fi d'atorgar l'aval requerit per l'IVF en el marc de les convocatòries publicades a l'empara d'aquestes normes generals.  
  
49.3. Els costos derivats del refinançament del deute, renovació de la capacitat productiva i reposició d'actius circulants en els quals incorren empreses dedicades a la producció primària de productes agrícoles, a l'objecte de pal·liar els danys causats per catàstrofes naturals, incendis o qualsevol altre tipus d'accidents fortuïts o derivats d'un supòsit de força major, s'acolliran en tot cas a aquesta modalitat de préstec.  
  
  
Article 50. Aplicació el que es disposa en el Reglament (UE) núm. 1408/2013, de 18 de desembre, modificat pel Reglament (UE) núm. 2019/316 de la Comissió de 21 de febrer de 2019  
50.1. Per als projectes empresarials finançats a l'empara d'aquesta modalitat de préstecs serà aplicable el Reglament (UE) núm. 1408/2013 de la Comissió, de 18 de desembre de 2013 relatiu a l'aplicació dels articles 107 i 108 del Tractat de funcionament de la Unió Europea a les ajudes de minimis, modificat pel Reglament (UE) 2019/316 de la Comissió de 21 de febrer de 2019.  
50.2. L'import total de les ajudes de minimis que es pot atorgar a una única empresa no pot excedir de 20.000,00 euros durant qualsevol període de tres exercicis fiscals (l'actual i els dos anteriors). Aquestes quantitats estan expressades en termes bruts, és a dir, abans de qualsevol deducció en concepte de fiscalitat.  
50.3. L'import acumulat de les ajudes de minimis concedides per Espanya a empreses actives en la producció primària de productes agrícoles durant qualsevol període de tres exercicis fiscals no excedirà de 265.044.001 euros.  
50.4. A l'efecte del límit màxim fixat en l'article 50.2 i el límit nacional previst en l'article 50.3, les ajudes s'expressaran com a subvenció en efectiu. Totes les xifres emprades seran brutes, és a dir, abans de deducció d'impostos o altres càrregues. Quan l'ajuda es concedisca en una forma que no siga una subvenció, l'import de l'ajuda serà el seu equivalent de subvenció bruta.  
50.5. Els sol·licitants de l'ajuda han de presentar per escrit una declaració mitjançant la qual declaren les altres ajudes de minimis rebudes durant els dos exercicis fiscals anteriors i l'exercici fiscal en curs que estiguen subjectes a aquest Reglament o a qualsevol reglament de minimis.  
50.6. En el cas de fusions o adquisicions d'empreses, totes les ajudes de minimis atorgades amb anterioritat a qualsevol de les empreses que es fusionen es tindran en compte per a determinar si l'atorgament d'una nova ajuda de minimis a la nova empresa o a l'empresa adquirent supera el límit màxim pertinent.  
50.7. No podran ser beneficiàries de les línies i programes de finançament bonificat, acollits al Reglament (UE) núm. 1408/2013, de 18 de desembre, modificat pel Reglament (UE) núm. 2019/316 de la Comissió de 21 de febrer de 2019, les ajudes condicionades a la utilització de productes nacionals en comptes d'importats.  
  
DISPOSICIONS ADDICIONALS  
  
Primera. Normativa de la Unió Europea en matèria d'ajudes d'estat  
  
Les ajudes previstes en aquestes bases, que es regisquen pel Reglament (UE) núm. 651/2014 de la Comissió, quedaran exemptes de l'obligació de notificació prèvia prevista en l'article 108.3 del Tractat de funcionament de la Unió Europea, en aplicació del procediment regulat en el Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques.  
  
Segona. Col·laboració amb l'Institut de Crèdit Oficial  
L'IVF podrà formalitzar acords o convenis amb l'ICO per a coordinar les seues línies i programes de finançament bonificat amb els que a cada moment puga tindre establits l'ICO.  
En aquests acords o convenis s'establiran les condicions específiques de col·laboració entre totes dues entitats, els projectes empresarials susceptibles de ser finançats per totes dues o les fórmules de col·laboració i auxili mutu en la gestió d'aquest tipus de línies de finançament.  
  
Les convocatòries específiques que publique l'IVF basades en l'execució d'acords o convenis entre l'IVF i l'ICO podran ampliar els límits i condicions del finançament bonificat previstos en l'article 15 d'aquestes normes generals fins a un 100 % addicional.  
  
  
DISPOSICIONS FINALS  
  
Primera. Entrada en vigor  
Aquestes normes començaran a aplicar-se a les convocatòries que es publiquen en el DOGV a partir de l'endemà de la seua aprovació. Addicionalment, el Consell General les dotarà de l'adequada publicitat per a general coneixement, a través de la pàgina web de l'IVF.  
  
València, 3 d'octubre de 2019.- El secretari del Consell General de l'Institut Valencià de Finances: Manuel Illueca Muñoz.